3. ธุรกิจภาพยนตร์

  การประกอบธุรกิจภาพยนตร์และภาพยนตร์โฆษณาของกลุ่มบริษัท
  มีบริษัทในเครือเป็นผู้รับผิดชอบดำเนินการ ดังนี้

-   บริษัท อัพเพอร์ คัท จำกัด ซึ่งมีทุนชำระแล้ว 20 ล้านบาท
    ดำเนินธุรกิจให้บริการรับจ้างผลิตภาพยนตร์โฆษณาทั้งในประเทศและต่างประเทศ

-   บริษัท หับโห้หิ้น ฟิลม์ จำกัด ซึ่งมีทุนชำระแล้ว 20 ล้านบาท ดำเนินธุรกิจผลิตภาพยนตร์
    (Feature Films)

  นอกจากนี้ยังมีหน่วยธุรกิจ จีเอ็มเอ็ม พิคเจอร์ ที่อยู่ภายใต้การดำเนินงานของบริษัท จีเอ็มเอ็ม
  แกรมมี่ จำกัด (มหาชน) ทำหน้าที่ดูแลการผลิตภาพยนตร์ที่สร้างเพื่อฉายตามโรงภาพยนตร์
  (Feature Films) และหน่วยธุรกิจ เรย์ พิคเจอร์ ดูแลการผลิตวีซีดีภาพยนตร์

  4. ธุรกิจ Mobile and Internet Contents

ปัจจุบันธุรกิจ Mobile and Internet Contents ได้รับการดูแลโดยหน่วยงานอินเตอร์เน็ต
ที่อยู่ภายใต้การดำเนินงานของบริษัท จีเอ็มเอ็ม แกรมมี่ จำกัด (มหาชน)
โดยให้ความสำคัญกับการพัฒนา PC Contents ควบคู่ไปกับ Mobile Contents
โดยปัจจุบันมีเว็บไซต์ eotoday (www.eotoday.com) ซึ่งถือเป็น Entertainment Portal
ที่ใหญ่ที่สุดในประเทศไทย นอกจากนี้ยังได้ทำการสร้างสรรค์ และพัฒนาผลิตภัณฑ์ในรูปแบบ Digital
Contents เช่น การดาวน์โหลด เสียงเพลงเรียกเข้าโทรศัพท์มือถือ (Ringtones) และภาพ
(Logo) โดยมีกลุ่มลูกค้าเป้าหมายคือ กลุ่มผู้ใช้โทรศัพท์มือถือ
ซึ่งเป็นตัวอย่างหนึ่งของการใช้เทคโนโลยี่ในการพัฒนา Contents ทั้งที่เป็นของกลุ่มบริษัทเอง
และของคู่ค้า ซึ่งได้รับการตอบรับเป็นอย่างดีจากกลุ่มลูกค้าเป้าหมาย นอกจากนี้ยังดำเนินธุรกิจ
Event Organizer ให้กับกลุ่มลูกค้าองค์กรต่างๆ

5. กลุ่มธุรกิจการศึกษา

การประกอบธุรกิจด้านการศึกษาของบริษัท มีบริษัทในเครือดำเนินการดังนี้

  บริษัท มีฟ้า จำกัด ซึ่งมีทุนชำระแล้ว 45 ล้านบาท
  ดำเนินธุรกิจโรงเรียนสอนดนตรีตั้งแต่ทฤษฎีขั้นพื้นฐานไปจนถึงขั้นสูง โดยมีหลักสูตรต่างๆ
  ที่ครอบคลุมทั้งดนตรีไทยและสากล ที่ได้รับการรับรองจากกระทรวงศึกษาธิการ
  นอกจากนี้ในปัจจุบันยังได้มีการอนุญาตให้ใช้สิทธิสำหรับผู้ที่สนใจประกอบธุรกิจโรงเรียนสอนดนตรีมีฟ้า

3.  โครงสร้างรายได้ของกลุ่มบริษัท

[]

  ----------- -------------------------------------- -- -- -- ------- -- ------- -- -------
  (1)         ประกอบด้วย                                       2544       2545       2546
  ธุรกิจเพลง                                                                          

              1.1 รายได้จากการจำหน่ายสินค้า                       2,683      3,255      2,549

              1.2 รายได้จากค่าลิขสิทธิ์                             33         151        308

                                                              2,715      3,406      2,857

  (2) ธุรกิจสื่อ  ประกอบด้วย                                                             

              2.1 ธุรกิจวิทยุ                                                           
              เป็นรายได้จากการผลิตรายการทางวิทยุทั้งจำนวน                                  

              2.2 ธุรกิจโทรทัศน์                                                        
              เป็นรายได้จากการผลิตรายการโทรทัศน์ทั้งจำนวน                                  

              2.3 ธุรกิจสื่อสิ่งพิมพ์ ประกอบด้วย                                             

              2.3.1 รายได้จากการจำหน่ายสื่อสิ่งพิมพ์                  24         43         66

              2.3.2 รายได้ค่าโฆษณาในสื่อสิ่งพิมพ์                     74         66         98

                                                              98         109        164
  ----------- -------------------------------------- -- -- -- ------- -- ------- -- -------

2.4 เป้าหมายการดำเนินธุรกิจ

ในวันที่ 11 พฤศจิกายน 2546 เป็นวันที่บริษัทมีอายุครบ 20 ปี
ซึ่งเป็นการตอกย้ำถึงความสำเร็จอันยาวนาน และมั่นคง เป็นเวลาร่วม
20ปีที่บริษัทสามารถก้าวมาสู่ความเป็นผู้นำอย่างชัดเจนในธุรกิจบันเทิงของประเทศไทย
มีศักยภาพที่โดดเด่นทั้งด้านความคิดริเริ่มและคุณภาพงานที่นำเสนอในด้านการสร้างสรรค์งานบันเทิง
และไม่เคยหยุดนิ่งในการพัฒนาผลงาน พัฒนาบุคลากร ริเริ่มสร้างสรรค์สิ่งใหม่ๆ
โดยได้รับการตอบรับที่ดีเสมอมาจากผู้บริโภค รวมทั้งการได้รับการยอมรับในระดับนานาชาติ
โดยในปี 2546 บริษัทยังคงได้รับการคัดเลือกจากนิตยสารฟาร์อีสเทิร์น อีโคโนมิคส์ รีวิว
ซึ่งเป็นนิตยสารทางการเงินที่ทรงอิทธิพลของเอเชียให้เป็นบริษัทชั้นนำของประเทศไทย อันดับ 1
ด้านนวัตกรรมในการตอบสนองความต้องการของลูกค้าเป็นปีที่ 6 ติดต่อกัน และไต่ขึ้นสู่อันดับ 3
ในกลุ่มบริษัทชั้นนำที่บริษัทอื่นพยายามลอกเลียนแบบ (Companies that Others Try to
Emulate) ซึ่งรางวัลดังกล่าวยังความภาคภูมิใจมายังบริษัทเป็นอย่างยิ่ง

ในปี 2547 บริษัทมีเป้าหมายที่จะรักษาความเป็นผู้นำในธุรกิจบันเทิงของประเทศไทยต่อไป
โดยการสร้างสรรค์ผลงานใหม่ๆ ทางด้านบันเทิงที่มีคุณภาพในรูปแบบต่างๆ ทั้งผลงานเพลง
และภาพยนตร์ รวมถึงการมุ่งเน้นการเพิ่มรายได้จากทรัพย์สินทางปัญญาของบริษัท
ไม่ว่าจะเป็นผลงานเพลงต่างๆในปัจจุบัน กว่า 10,000 เพลงที่ถูกเก็บรวบรวมไว้ใน Music
Library ของบริษัท หรือศิลปินกว่า 400 ชีวิต ผ่านช่องทางรายได้ เช่น
การจัดเก็บค่าลิขสิทธิ์จากผู้ที่นำผลงานเพลงของบริษัทไปเผยแพร่ในทางการค้าโดยจะมีการขยายฐาน
และประเภทของการจัดเก็บให้ครอบคลุมยิ่งขึ้น หรือการจัดการแสดงต่างๆ โดยศิลปินของบริษัท
(Show Biz) ซึ่งทั้งหมดนี้ถือเป็น Hidden Asset
อันทรงคุณค่าที่สามารถใช้ประโยชน์ได้อย่างไร้ขีดจำกัด
นอกจากนี้บริษัทยังมีเป้าหมายในการขยายธุรกิจสื่อให้มีความครอบคลุมยิ่งขึ้น
โดยการเพิ่มจำนวนสถานีวิทยุ เพิ่มจำนวนรายการโทรทัศน์ที่ออกอากาศกับทางสถานีต่างๆ
รวมทั้งเพิ่มจำนวนนิตยสารให้มีความหลากหลายมากขึ้น

3. การประกอบธุรกิจของแต่ละสายผลิตภัณฑ์

ปัจจุบัน กลุ่มบริษัทมี 2 ธุรกิจหลัก ที่มีรายได้เกินกว่าร้อยละ 10 ของรายได้รวมตามงบการเงินสำหรับปีสิ้นสุดวันที่ 31 ธันวาคม 2546 ได้แก่ ธุรกิจเพลง และธุรกิจสื่อ โดยสามารถสรุปรายละเอียดการประกอบธุรกิจของแต่ละสายผลิตภัณฑ์ได้ดังนี้

ธุรกิจเพลง

3.1 ลักษณะผลิตภัณฑ์หรือบริการ

การดำเนินธุรกิจของกลุ่มธุรกิจเพลงของบริษัท เป็นการดำเนินการที่ครบวงจร
โดยครอบคลุมตั้งแต่ขั้นตอนการสรรหา และฝึกหัดศิลปินที่มีคุณภาพ (ดำเนินการโดย บริษัท อราทิสท์
แมเนจเม้นท์ จำกัด ซึ่งเป็นบริษัทในเครือที่บริษัทถือหุ้นเต็มร้อยละ 100) การสร้างสรรค์เนื้อร้อง
และทำนองเพลงจาก ต้นสังกัด ผู้ทำเพลง หรือค่ายเพลง
ผ่านการเรียบเรียงเสียงประสานจนเป็นผลงานเพลงที่สมบูรณ์มีคุณภาพ
พร้อมที่จะนำไปผลิตเป็นมาสเตอร์เทปที่สมบูรณ์แบบ เพื่อนำไปผลิตเป็น สินค้าเทปเพลง ซีดี
วีซีดีและวีดีโอ โดยบริษัท เอ็มจีเอ จำกัด ซึ่งเป็นบริษัทในเครือที่บริษัทถือหุ้นเต็มร้อยละ 100
เช่นกัน เมื่อการผลิตเสร็จสิ้น บริษัทจะทำการกระจายสินค้าดังกล่าวให้แก่ผู้ค้าส่ง
และค้าปลีกทั่วประเทศ รวมทั้งร้านค้าปลีกของบริษัทเอง เป็นลำดับถัดไป

นอกจากนี้ยังมีบริษัทในเครือที่สามารถทำหน้าที่สนับสนุนธุรกิจเพลง
ไม่ว่าจะเป็นการที่กลุ่มบริษัทมีธุรกิจสื่อที่ครบวงจรทั้งวิทยุ โทรทัศน์ และสิ่งพิมพ์ ที่ดำเนินการโดย
บริษัท จีเอ็มเอ็ม มีเดีย จำกัด (มหาชน) หรือบริษัท เอ็กซ์ทรอกาไนเซอร์ จำกัด
ที่ดำเนินธุรกิจจัดคอนเสิร์ต และการแสดงต่างๆ ให้กับทั้งบุคคลภายนอก และบริษัทในเครือ
หรือค่ายเพลงต่างๆ เพื่อเป็นช่องทางในการโปรโมทอัลบั้มเพลงให้เป็นที่รู้จักมากขึ้น

ในการสร้างสรรค์ผลงานเพลงของกลุ่มธุรกิจเพลง
สามารถแบ่งกลุ่มผู้ผลิตและสร้างสรรค์เพลงออกได้เป็น 2 กลุ่ม ได้แก่

- กลุ่มผู้ผลิตและสร้างสรรค์เพลงไทย มีการแบ่งความรับผิดชอบเป็นลักษณะของค่ายเพลง
โดยแบ่งออกเป็น 13 ค่ายหลัก ประกอบด้วย 11 ค่ายในสังกัดของบริษัท และอีก 2
ค่ายในสังกัดของ 2 บริษัทในเครือ ดังนี้

1) ในสังกัดของบริษัท มีจำนวน 11 ค่าย

1. Grammy Grand รับผิดชอบเพลงแนว Mainstream Pop (Teenage, Adult)

2. Grammy Gold รับผิดชอบเพลงแนว Thai Country, Oldies, Contemporary

3. Grammy Big รับผิดชอบเพลงแนว Compilation, Karaoke, Remake (Remix)

4. Genie Record รับผิดชอบเพลงแนว Independent, Rock, Pop, Pop Rock

5. Encore รับผิดชอบเพลงแนว Mainstream (Pop)

6. Up G รับผิดชอบเพลงแนว Rock

7. RPG รับผิดชอบเพลงแนว Mainstream (Pop)

8. Green Beens รับผิดชอบเพลงแนว Pop (Teenage)

9. Kan Kor Club รับผิดชอบเพลงแนว Hip Hop

10. Music Cream รับผิดชอบเพลงแนว Pop (Teenage)

11. Mad Catz รับผิดชอบเพลงแนว Pop, Pop Rock

2) บริษัท มอร์ มิวสิค จำกัด รับผิดชอบเพลงแนว Rock, Pop Rock

3) บริษัท เมกเกอร์เฮด จำกัด รับผิดชอบเพลงแนว Pop (Pre - Teenage, Teenage)

-   กลุ่มผู้ผลิตและสร้างสรรค์เพลงสากล สำหรับตลาดในประเทศได้มอบหมายให้ บริษัท โกลบอล
    มิวสิค แอนด์ มีเดีย (ประเทศไทย) จำกัด
    ซึ่งได้รับลิขสิทธิ์ในการผลิตและจัดจำหน่ายจากค่ายเพลงสากลชั้นนำในต่างประเทศ เช่น โซนี่
    มิวสิค อีเอ็มไอ และ บีเอ็มจี ซึ่งเป็นค่ายเพลงในระดับสากล สำหรับตลาดต่างประเทศมี
    บริษัท จีเอ็มเอ็ม 8866 จำกัด เป็นผู้ดูแลและรับผิดชอบในการสร้างสรรค์ผลงานเพลงจีน
    ไม่ว่าจะเป็นการนำเอาทำนองเพลงไทยใส่เนื้อร้องจีน
    หรือโดยการเรียบเรียงทั้งทำนองและเนื้อร้องจีนใหม่
    เพื่อส่งไปผลิตและจำหน่ายยังประเทศไต้หวัน รวมทั้งการรับจ้างผลิตงานเพลง และมิวสิค
    วีดีโอ ให้กับลูกค้า

    3.2 การตลาดและภาวะการแข่งขัน

    3.2.1 นโยบายและลักษณะการตลาด

กลยุทธ์ในการแข่งขัน

-   ผลิตผลงานที่มีคุณภาพและมีความหลากหลายครอบคลุมทุกกลุ่มเป้าหมาย

    กลุ่มบริษัทเน้นการผลิตผลงานเพลงที่มีคุณภาพ นอกจากนี้
    เพื่อให้ผลงานเพลงของบริษัทครอบคลุมทุกกลุ่มเป้าหมาย
    บริษัทได้แบ่งแยกหน่วยงานในการสร้างสรรค์ผลงานเพลงแต่ละแนวออกเป็นค่ายเพลงต่างๆ
    ตามความถนัด ด้วยทีมงานระดับมืออาชีพของวงการเพลงเมืองไทย
    และด้วยความพร้อมทางด้านการแข่งขันและตัวผลิตภัณฑ์ที่หลากหลาย
    รวมทั้งคุณภาพของทีมงานและผลงาน สื่อภาพลักษณ์ที่ดีของศิลปินที่ได้ถ่ายทอดออกไป
    ทำให้ผลงานของบริษัทสามารถสนองตอบต่อความต้องการของผู้บริโภคได้เป็นอย่างดี
    ส่งผลให้ผลงานเพลงของกลุ่มบริษัทสามารถครองส่วนแบ่งการตลาดเพลงในประเทศไทยในทุกกลุ่มเป้าหมายทุกเพศทุกวัย

-   ธุรกิจบันเทิงที่ครบวงจร

    นอกเหนือจากการผลิตผลงานที่มีคุณภาพและมีความหลากหลายออกสู่สายตาผู้บริโภคแล้ว
    กลุ่มบริษัทยังมีโครงสร้างการดำเนินงานที่ครบวงจรสำหรับธุรกิจบันเทิง
    ทั้งในส่วนของการจัดจำหน่ายค้าส่งและปลีกในธุรกิจเพลง การบริหารการตลาดในด้านต่างๆ
    การมีธุรกิจสื่อที่เป็นของตนเอง ทั้งวิทยุ โทรทัศน์ และสิ่งพิมพ์ รวมทั้งอินเตอร์เน็ต
    ซึ่งถือเป็นสื่อหนึ่งในการโฆษณาประชาสัมพันธ์
    และเป็นช่องทางการจำหน่ายใหม่ที่มีศักยภาพสูงเพื่อจำหน่ายผลงานเพลงของกลุ่มบริษัท
    สิ่งเหล่านี้ทำให้กลุ่มบริษัทมีความได้เปรียบในการแข่งขัน สามารถกำหนดนโยบาย กลยุทธ์
    และวางแผนการตลาดได้อย่างเหมาะสมและมี ประสิทธิภาพ
    รวมทั้งการมีต้นทุนการผลิตและโฆษณาประชาสัมพันธ์ที่ต่ำ
    ซึ่งทำให้กลุ่มบริษัทได้รับประโยชน์สูงสุด

-   มีระบบการจัดจำหน่ายที่มีประสิทธิภาพ

  ปัจจุบันบริษัทได้นำระบบซอฟแวร์ที่มีประสิทธิภาพมาใช้กับการจัดจำหน่าย
  ซึ่งเอื้อประโยชน์เป็นอย่างมากในการกระจายสินค้าไปสู่กลุ่มเป้าหมายที่ถูกต้อง
  และทำให้การบริหารสินค้าคงคลังมีประสิทธิภาพมากยิ่งขึ้น

-   มีลิขสิทธิ์เพลงและศิลปินในสังกัดที่สามารถสร้างมูลค่าเพิ่มทางการตลาดในอนาคต

  ในปัจจุบันกลุ่มบริษัทมีผลงานเพลงที่ผลิตในสังกัดกว่า 10,000 เพลง และศิลปินในสังกัดกว่า 400
  ชีวิต ซึ่งนับเป็นสินทรัพย์ที่ทรงคุณค่า โดยเพลงทั้งหมดได้ ถูกจัดเก็บไว้ใน Music Library
  ของบริษัท ซึ่งสามารถนำมาผลิตและสร้างสรรค์เป็นผลงานใหม่ในรูปแบบต่างๆ
  ได้อย่างไร้ขีดจำกัด เช่น การรวมอัลบั้มในรูปแบบของคาราโอเกะ
  การรวมเพลงที่ได้รับความนิยม (Compilation) หรือการจัดทำดนตรีขึ้นมาใหม่
  โดยใช้เนื้อร้องเดิม เป็นต้น
  ส่วนศิลปินในสังกัดของบริษัทนอกจากการออกอัลบั้มผลงานเพลงตามปกติแล้ว ยังจัดแสดงคอนเสิร์ต
  และการแสดงต่างๆ อย่างต่อเนื่อง
  ซึ่งทั้งหมดล้วนเป็นช่องทางในการสร้างรายได้ให้แก่บริษัทอย่างมีนัยสำคัญมาโดยตลอด

ลักษณะลูกค้าและกลุ่มลูกค้าเป้าหมาย

  ลูกค้าของกลุ่มธุรกิจเพลงของบริษัทเกือบทั้งหมดเป็นผู้ค้าส่งและผู้ค้าปลีก โดยในช่วง 3 ปีที่ผ่านมา
  มีสัดส่วนการขายให้แก่ลูกค้ารายใหญ่ 10 รายแรกดังนี้

  หน่วย : ร้อยละ

  ------------------------------- -- ----------- ---------- ---------------
                                     2544        2545       2546

  รายได้รวมกันของลูกค้า 10 รายแรก        8.56        23.70      24.95
  ------------------------------- -- ----------- ---------- ---------------

  ในระยะ 3
  ปีที่ผ่านมากลุ่มธุรกิจเพลงไม่มีสัดส่วนการขายให้แก่ลูกค้ารายใดรายหนึ่งเกินกว่าร้อยละ 30

การจำหน่ายและช่องทางการจำหน่าย

  ภายหลังจากการปรับโครงสร้างภายในของบริษัทในปี 2546 ที่ผ่านมา หน่วยงาน จีเอ็มเอ็ม
  เทรดดิ้งของบริษัท เป็นผู้ทำหน้าที่ดูแลการจัดจำหน่ายสินค้าผ่านผู้ค้าส่งและผู้ค้าปลีกทั่วประเทศ
  คิดเป็นสัดส่วนประมาณร้อยละ 66 และ 34 ของยอดขาย ตามลำดับ โดยมีรายละเอียด ดังนี้

1)  ผู้ค้าส่ง

    ปัจจุบัน กลุ่มบริษัทมีกลุ่มลูกค้าประเภทผู้ค้าส่งรายใหญ่ประมาณ 20 ราย
    กระจายอยู่ทั่วกรุงเทพฯ และต่างจังหวัด
    โดยในเบื้องต้นทางกลุ่มผู้ค้าส่งจะทำการกระจายสินค้าไปยังผู้ค้าปลีก
    หลังจากนั้นก็จะผ่านช่วงต่อไปยังร้านค้าแผงเทปรายย่อยทั่วประเทศซึ่งมีอยู่ประมาณ 1,300
    ราย

2)  ผู้ค้าปลีก

  เป็นการกระจายสินค้าโดยจัดจำหน่ายผ่านไปยังร้านค้าปลีกทั่วไป
  และร้านค้าปลีกประเภทสะดวกซื้อ เช่น 7-Eleven ซึ่งมีสาขาอยู่ทั่วประเทศกว่า 2,000
  สาขารวมทั้งการค้าปลีกของกลุ่มบริษัทเป็นร้าน Imagine ซึ่งตั้งอยู่ในซูเปอร์สโตร์ เช่น
  ห้างเทสโก้ โลตัส และบิ๊กซี โดยมีวัตถุประสงค์
  เพื่อเป็นการกระจายสินค้าสู่มือผู้บริโภคได้ทั่วถึงและรวดเร็วขึ้น
  และปรับเปลี่ยนช่องทางการจำหน่ายให้เหมาะสมกับสภาพตลาดค้าปลีกในปัจจุบัน โดย ณ วันที่ 31
  ธันวาคม 2546 บริษัทมีร้าน Imagine อยู่ทั้งสิ้น 34 ร้าน

  สำหรับเพลงที่จำหน่ายในประเทศไต้หวัน
  บริษัทมีช่องทางการจัดจำหน่ายโดยผ่านบริษัทตัวแทนในประเทศไต้หวันเป็นผู้ผลิตและจัดจำหน่ายให้
  โดยการกระจายสินค้าผ่านผู้ค้าส่ง อีกทอดหนึ่ง
  ทั้งนี้กลุ่มบริษัทมีสัดส่วนการจำหน่ายในประเทศและประเทศไต้หวัน ณ วันที่ 31 ธันวาคม 2546
  เป็นร้อยละ 99 และร้อยละ 1 ตามลำดับ

  3.2.2 สภาพการแข่งขัน

  สภาพการแข่งขันของธุรกิจเพลงในปี 2546 ที่ผ่านมา
  กลุ่มบริษัทคาดการณ์ว่ายังคงมีการเติบโตอย่างต่อเนื่องเมื่อเทียบกับปี 2545
  โดยมีมูลค่าโดยรวมประมาณ 5,000 ถึง 6,000 ล้านบาท
  และโครงสร้างของธุรกิจเพลงได้มีการเปลี่ยนแปลงไปในทิศทางที่มีความหลากหลายในแง่ของช่องทางในการสร้างรายได้ของผู้ประกอบการ
  (Diversification) โดยเป็นสนองตอบต่อรสนิยม และพฤติกรรมของผู้บริโภคที่เปลี่ยนแปลงไป
  รวมถึงความก้าวหน้าของเทคโนโลยี่ที่เกี่ยวข้องที่เอื้อต่อการพัฒนาช่องทางการขายใหม่ๆ
  ซึ่งนอกจากช่องทางการขายอัลบั้มเพลงตามปกติในรูปของ เทป ซีดีและ วีซีดีแล้ว
  ผู้ประกอบการยังแข่งขันกันเพิ่มขึ้นในแง่ของการสร้างมูลค่าเพิ่มจาก Music Library และ
  ศิลปินในสังกัดของตนผ่านช่องทางต่างๆ
  ไม่ว่าจะเป็นการนำผลงานเพลงที่ได้รับความนิยมมาแปลงเป็นเสียงเรียกเข้าโทรศัพท์มือถือ
  (Ringtones) การเก็บค่าลิขสิทธิ์จากผู้ประกอบการคาราโอเกะ
  ภัตตาคารหรือร้านค้าในการนำผลงานเพลงไปใช้ในทางการค้า
  หรือการจัดคอนเสิร์ตและการแสดงโดยศิลปินต่างๆ
  ซึ่งในแต่ละช่องทางล้วนมีศักยภาพในการเติบโตที่ชัดเจน

  ส่วนแบ่งการตลาดและขนาดของคู่แข่งขัน

  ตลาดเพลงในประเทศไทยสามารถแบ่งออกเป็น 2 ประเภทใหญ่ ได้แก่ เพลงไทย
  และเพลงสากล โดยคิดเป็นสัดส่วนประมาณร้อยละ 80 และร้อยละ 20 ตามลำดับ
  โดยในส่วนของเพลงไทยยังแบ่งออกได้เป็นอีก 2 ประเภท คือ เพลงไทยสากล
  และเพลงไทยลูกทุ่ง
  โดยเพลงไทยสากลจะมีการพัฒนาแนวดนตรีอย่างหลากหลายและเปลี่ยนแปลงไปตามยุคตามสมัย
  ในขณะที่แนวเพลงไทยลูกทุ่งจะไม่ค่อยมีการเปลี่ยนแปลงมากนัก
  ส่วนใหญ่มักเป็นการนำเนื้อร้องเพลงเก่าซึ่งเป็นอมตะมาเปลี่ยนทำนองดนตรีใหม่ให้ทันสมัยมากขึ้น
  หรือบางอัลบั้มก็มีการแต่งเนื้อร้องและทำนองเพลงใหม่

  สำหรับส่วนแบ่งทางการตลาดของธุรกิจเพลงของบริษัท
  สามารถคิดเป็นสัดส่วนการครองส่วนแบ่งการตลาดสำหรับธุรกิจเพลงไทยได้ประมาณร้อยละ 60
  และในปัจจุบันบริษัทมีคู่แข่งโดยตรงเพียง 1 บริษัทเท่านั้น ที่มีกลุ่มลูกค้าเป้าหมายที่ใกล้เคียงกัน

  แนวโน้มภาวะอุตสาหกรรมและการแข่งขัน

  สำหรับแนวโน้มในปี 2547
  บริษัทคาดการณ์ว่าการแข่งขันจะยังคงเป็นไปในทิศทางที่ใกล้เคียงกับในปีที่ผ่านมาแต่จะมีความรุนแรงเพิ่มขึ้นในแง่ของความพยายามจากผู้ประกอบการในการสร้างสรรค์ความแปลกใหม่
  และความหลากหลายเพื่อนำเสนอผลงานสู่ผู้บริโภค
  นอกจากนี้ยังจะเป็นการแข่งขันกันในแง่ของการขยายช่องทางในการสร้างรายได้ใหม่ๆ
  ที่เป็นการใช้ประโยชน์จาก Music Library และศิลปินในสังกัดของตน ดังที่กล่าวถึงข้างต้น
  รวมถึงการใช้ประโยชน์จากเทคโนโลยี่ใหม่ๆ ที่จะเกิดขึ้นในอนาคต
  ซึ่งรวมถึงการพัฒนาประสิทธิภาพของเครื่องลูกข่ายโทรศัพท์มือถือเอง
  ที่จะเอื้อประโยชน์ต่อการแปลงผลงานเพลงต่างๆ ให้อยู่ในรูปแบบดิจิตอล
  ซึ่งจะทำให้การดาวน์โหลด Digital Content จากผู้ใช้โทรศัพท์มือถือจะไม่จำกัดอยู่เพียงแค่
  Ringtone ภาพ หรือ Picture Message เท่านั้นแต่จะรวมถึงการดาวน์โหลดเพลงโดยตรง
  หรือเกมส์ออนไลน์ต่างๆ
  และปัจจัยสำคัญที่จะเป็นตัวกำหนดความสำเร็จของผู้ประกอบการแต่ละรายในอนาคต ก็คือ ขนาด
  และคุณภาพของ Music Library และ
  ศิลปินในสังกัดที่จะสามารถนำมาใช้ประโยชน์ได้อย่างไม่มีขีดจำกัด

  3.3 การจัดหาผลิตภัณฑ์หรือบริการ

  กลุ่มบริษัทมีโรงงาน คลังสินค้าและศูนย์กระจายสินค้าบันเทิง (Distribution Center)
  ตั้งอยู่เลขที่ 36/1, 36/5 สุขุมวิท 69 แขวงพระโขนงเหนือ เขตวัฒนา กรุงเทพฯ
  มีพื้นที่ใช้สอยรวมทั้งสิ้น 6,606 ตารางเมตร

  3.3.1 การจัดให้ได้มาซึ่งผลิตภัณฑ์เพื่อจำหน่าย

  กลุ่มบริษัทมีนโยบายในการผลิตตามคำสั่งในการผลิตเป็นสำคัญ โดยในปี 2545
  เป็นปีแรกที่กลุ่มบริษัทเริ่มทำการผลิตสินค้าประเภท ซีดี และวีซีดีเองบางส่วน
  ซึ่งแตกต่างจากในอดีตที่จ้างบริษัทภายนอกผลิตทั้งจำนวน ซึ่งมีกำลังการผลิตเทปเพลง ซีดี และ
  วีซีดี พร้อมทั้งปริมาณการผลิตจริงในระยะ 3 ปี ย้อนหลังดังนี้

  ---------------------------------- ------------ ------------ ------------
  เทป                                ปี 2544       ปี 2545       ปี 2546

  กำลังการผลิตเต็มที่ (หน่วย)              48,000,000   43,545,600   38,232,000

  ปริมาณการผลิตปกติ (หน่วย)              24,000,000   24,883,200   19,115,000

  ปริมาณการผลิตจริง (หน่วย)              23,325,000   16,369,741   11,957,479

  อัตราการใช้กำลังการผลิต (ร้อยละ)        48.6         37.59        31.28

  อัตราเพิ่มของปริมาณการผลิต (ร้อยละ)      (4)          (30)         (27)

  จำนวนกะที่สามารถผลิตเต็มที่ (กะ)         2.0          2.0          2.0

  จำนวนกะที่ผลิตปกติ (กะ)                1.0          1.5          1.6

  จำนวนกะที่ผลิตจริง (กะ)                1.0          0.7          0.6
  ---------------------------------- ------------ ------------ ------------

  * ณ เวลาการผลิตปกติ 8 ชั่วโมงต่อวัน

  ---------------------------------- ----------- ------------ ------------
  ซีดี                                 ปี 2544      ปี 2545       ปี 2546

  กำลังการผลิตเต็มที่ (หน่วย)              n.a.        5,806,080    7,965,000

  ปริมาณการผลิตปกติ (หน่วย)              n.a.        3,317,760    6,372,000

  ปริมาณการผลิตจริง (หน่วย)              6,094,000   3,916,175    7,943,577

  อัตราการใช้กำลังการผลิต (ร้อยละ)        n.a.        67.5         99.73

  อัตราเพิ่มของปริมาณการผลิต (ร้อยละ)      42          (36)         103

  จำนวนกะที่สามารถผลิตเต็มที่ (กะ)         n.a.        2.0          2.0

  จำนวนกะที่ผลิตปกติ (กะ)                n.a.        0.8          0.8

  จำนวนกะที่ผลิตจริง (กะ)                n.a.        1.2          1.2
  ---------------------------------- ----------- ------------ ------------

  * ณ เวลาการผลิตปกติ 8 ชั่วโมงต่อวัน

  หมายเหตุ: เริ่มผลิตมิถุนายน-ตุลาคม 2545 จำนวน 2 เครื่อง และเดือนพฤศจิกายน-ธันวาคม
  2545 จำนวน 4 เครื่อง

  ---------------------------------- ----------- ------------ ------------
  วีซีดี                                ปี 2544      ปี 2545       ปี 2546

  กำลังการผลิตเต็มที่ (หน่วย)              n.a.        5,806,080    23,895,000

  ปริมาณการผลิตปกติ (หน่วย)              n.a.        3,317,760    19,116,000

  ปริมาณการผลิตจริง (หน่วย)              6,581,000   2,957,908    12,739,180

  อัตราการใช้กำลังการผลิต (ร้อยละ)        n.a.        50.9         53.31

  อัตราเพิ่มของปริมาณการผลิต (ร้อยละ)      1,570       (55)         331

  จำนวนกะที่สามารถผลิตเต็มที่ (กะ)         n.a.        2.0          2.0

  จำนวนกะที่ผลิตปกติ (กะ)                n.a.        1.1          1.5

  จำนวนกะที่ผลิตจริง (กะ)                n.a.        0.9          0.7
  ---------------------------------- ----------- ------------ ------------

  * ณ เวลาการผลิตปกติ 8 ชั่วโมงต่อวัน

  หมายเหตุ: เริ่มผลิตมิถุนายน-ตุลาคม 2545 จำนวน 2 เครื่อง และเดือนพฤศจิกายน-ธันวาคม
  2545 จำนวน 4 เครื่อง

รายชื่อศิลปินที่มียอดจำหน่ายสูงสุด 10 อันดับแรก

+----+------------+--------+-----------+--------+-----------+--------+
| ลำ | ปี 2544     |        | ปี 2545    |        | ปี 2546    |        |
| ดับ |            |        |           |        |           |        |
+----+------------+--------+-----------+--------+-----------+--------+
|    | ชื่อศิลปิน     | สัดส่วน  | ชื่อศิลปิน    | สัดส่วน  | ชื่อศิลปิน    | สัดส่วน  |
+----+------------+--------+-----------+--------+-----------+--------+
| 1. | โลโซ       | 9.69%  | ธงชัย      | 13.10% | ธงชัย      | 7.15%  |
|    |            |        | แมคอินไตย์  |        | แมคอินไตย์  |        |
+----+------------+--------+-----------+--------+-----------+--------+
| 2. | ส          | 4.66%  | พลพล      | 3.89%  | Clash     | 5.28%  |
|    | ะใภ้ไร้ศักดินา |        |           |        |           |        |
+----+------------+--------+-----------+--------+-----------+--------+
| 3. | ศิริพร       | 4.55%  | โลโซ      | 3.69%  | รวมเพลง   | 3.74%  |
|    |            |        |           |        | Project   |        |
|    | อำไพพงษ์    |        |           |        |           |        |
+----+------------+--------+-----------+--------+-----------+--------+
| 4. | เพลงละคร   | 4.16%  | รวมเพลง   | 3.15%  | ศิริพร      | 3.27%  |
|    |            |        | Project   |        |           |        |
|    |            |        |           |        | อำไพพงษ์   |        |
+----+------------+--------+-----------+--------+-----------+--------+
| 5. | ไมค์ ภิรมย์พร | 4.16%  | อัสนี &     | 3.02%  | ต่าย -     | 3.24%  |
|    |            |        | วสันต์      |        | อรทัย      |        |
+----+------------+--------+-----------+--------+-----------+--------+
| 6. | วง กะลา    | 3.17%  | ศิริพร      | 2.91%  | ใหม่       | 3.09%  |
|    |            |        |           |        | เจริญปุระ   |        |
|    |            |        | อำไพพงษ์   |        |           |        |
+----+------------+--------+-----------+--------+-----------+--------+
| 7. | จีรศักดิ์      | 2.98%  | 2002 ราตรี | 2.91%  | เพ        | 2.84%  |
|    |            |        |           |        | ลงภาพยนตร์ |        |
|    | ปานพุ่ม      |        |           |        |           |        |
+----+------------+--------+-----------+--------+-----------+--------+
| 8. | X-TRA      | 2.52%  | ปาล์มมี่     | 2.58%  | สลา คุณวุฒิ  | 2.79%  |
|    | Project    |        |           |        |           |        |
+----+------------+--------+-----------+--------+-----------+--------+
| 9. | ศิรศักดิ์      | 2.42%  | ไมค์       | 2.57%  | Little    | 2.58%  |
|    | อิทธิพลพาณิชย์ |        | ภิรมย์พร    |        | Rock      |        |
|    |            |        |           |        | Project   |        |
+----+------------+--------+-----------+--------+-----------+--------+
| 1  | Top Ten    | 2.37%  | น้องพลับ    | 2.49%  | อิ๊ด นอกรอบ | 2.55%  |
| 0. | Project    |        |           |        |           |        |
+----+------------+--------+-----------+--------+-----------+--------+
|    | รวม        | 40.68% | รวม       | 40.31% | รวม       | 36.53% |
+----+------------+--------+-----------+--------+-----------+--------+

  3.3.2 จำนวนผู้จำหน่ายวัตถุดิบ

  วัตถุดิบที่ใช้ในการผลิตเทปเพลง ซีดี วีซีดี และวีดีโอ ได้แก่ ตลับเทป สายเทป เม็ดพลาสติก สี
  และ แลคเคอร์ เป็นต้น
  ซึ่งส่วนใหญ่เป็นวัตถุดิบที่จัดหาได้ภายในประเทศและมีปริมาณการใช้ในแต่ละปีใกล้เคียงกัน
  โดยกลุ่มบริษัทมีความสัมพันธ์อันดีระหว่างผู้จำหน่ายวัตถุดิบแต่ละราย
  และไม่ได้มีการพึ่งพิงผู้จำหน่ายวัตถุดิบรายใดเกินกว่าร้อยละ 30 ของมูลค่าการซื้อวัตถุดิบ
  จึงทำให้ไม่มีปัญหาในการจัดหาวัตถุดิบ นอกจากนี้
  เนื่องจากผู้ประกอบการที่ผลิตวัตถุดิบต่างๆมีจำนวนมากรายในประเทศ
  ดังนั้นกลุ่มบริษัทจึงสามารถจัดหาวัตถุดิบต่างๆ ได้จากผู้จัดจำหน่ายรายอื่นได้เช่นกัน
  ทั้งนี้การบริหารวัตถุดิบจะสอดคล้องกับคำสั่งการผลิตเป็นสำคัญ
  ในกรณีที่ความต้องการของปริมาณสินค้าเป็นจำนวนมากหรือเครื่องจักรที่ใช้ในการผลิตเกิดชำรุดหรืออยู่ระหว่างแก้ไข
  กลุ่มบริษัทจะว่าจ้างผู้ผลิตรายอื่นทดแทน

  3.3.3 ผลกระทบต่อสิ่งแวดล้อม

  - ไม่มี -

  3.4 งานที่ยังไม่ได้ส่งมอบ

  -ไม่มี –

ธุรกิจสื่อ

  การประกอบธุรกิจทางด้านสื่อของกลุ่มบริษัทแบ่งเป็น 3 ธุรกิจตามประเภทของสื่อ ได้แก่
  ธุรกิจวิทยุ ธุรกิจโทรทัศน์ และธุรกิจสิ่งพิมพ์ โดยมีรายละเอียดการประกอบธุรกิจ ดังนี้

ธุรกิจวิทยุ

  3.1 ลักษณะผลิตภัณฑ์หรือบริการ

    ผลิตภัณฑ์หลักของธุรกิจวิทยุ คือ
    การผลิตรายการวิทยุเพื่อออกอากาศผ่านสถานีวิทยุกระจายเสียง
    โดยการเข้าร่วมประมูลเวลาจัดรายการวิทยุในระบบเอฟเอ็มจากสถานีวิทยุต่างๆ
    เพื่อนำมาประกอบธุรกิจในเชิงพาณิชย์ ซึ่ง ณ วันที่ 31 ธันวาคม 2546
    กลุ่มบริษัทมีรายการวิทยุของกลุ่มบริษัททั้งสิ้น 5 รายการ และอีก 1
    รายการที่จะผลิตและออกออกอากาศตั้งแต่วันที่ 1 มกราคม 2547 เป็นต้นไป
    โดยแต่ละรายการมีลักษณะเฉพาะที่ต่างกันดังนี้

+-------------+----------------+------------------+-------------------+
|   สถานีวิทยุ   |   วัน /         |   ลักษณะรายการ    |   กลุ่มเป้าหมาย      |
|             |                |                  |                   |
|             |  เวลาออกอากาศ/ |                  |                   |
|             |   รัศมีครอบคลุม   |                  |                   |
+=============+================+==================+===================+
|   F.M. 88.0 |   ทุกวัน 05:00   | รายการ           | ว                 |
|   MHz.      |   -02:00 น     | วิทยุที่เปิดทั้งเพลงไทย | ัยรุ่นทั้งชายและหญิงอายุ |
|             |                | และ เพลงสากล     | 18 ปีขึ้นไป          |
|   Peak FM   |   (21 ชั่วโมง    |                  | /                 |
|             |   ต่อวัน)        |                  | กลุ่มคนทำงานหนุ่มสาวห |
|   []        |   /กรุงเทพฯ     |                  | รือผู้ใหญ่ที่มีความทันสมัย |
|             |   ปริมณฑล ชลบุรี  |                  |                   |
+-------------+----------------+------------------+-------------------+
|   F.M. 91.5 |   ทุกวัน ตลอด 24 | รายการ           | วัยรุ่นทั้งชายและหญิง   |
|   MHz.      |   ชั่วโมง /      | วิทยุยอดนิยมของวัยรุ่น | อายุระหว่าง 12 ปี ถึง |
|             |                | และคนรุ่น          | 25 ปี              |
|   Hot Wave  |   กรุงเทพฯ      | ใหม่ที่ชอบความทันสมัย |                   |
|             |   ปริมณฑล อยุธยา |                  |                   |
|   []        |   สระบุรี        |                  |                   |
+-------------+----------------+------------------+-------------------+
|   F.M. 93.5 |   ทุกวัน 05:00   | คล               |   วัยรุ่น คนทำงาน    |
|   MHz.      |   -02:00 น     | ื่นบันเทิงของคนทั้งประ |   ผู้ใ              |
|             |                | เทศเป็นรายการวิทยุที่ | หญ่ที่ชื่นชอบความทันสมัย |
|   EFM       |   (21 ชั่วโมง    | อากาศด้วยร        |   การแสดงออก      |
|             |   ต่อวัน) /      | ะบบดาวเทียมที่ทันสมัย |                   |
|   []        |                | ไปยัง 6           |  ติดตามการเคลื่อนไหว |
|             |   กรุงเทพฯ      | จ                |   (Trend)         |
|             |   ปริมณฑล       | ังหวัดใหญ่ของประเทศ |   ในแวด           |
|             |   สมุทรสาคร     |                  | วงบันเทิงต่างๆ/กลุ่มคน |
|             |   สมุทรสงคราม   |                  | บันเทิงทุกสาขาทั้งดารา |
|             |   เพชรบุรี       |                  |   ศิลปิน นักร้อง      |
|             |   เชียงใหม่      |                  |   คนทำงานเบื้องหลัง  |
|             |   เชียงราย      |                  |                   |
|             |   พิษณุโลก       |                  |                   |
|             |   อุดรธานี       |                  |                   |
|             |   นครราชสีมา    |                  |                   |
|             |   และสงขลา     |                  |                   |
+-------------+----------------+------------------+-------------------+
|   F.M. 94.0 |   ทุกวัน ตลอด 24 | รายกา            | กลุ่มคนทำง          |
|   MHz.      |   ชั่วโมง /      | รวิทยุของคนกรุงเทพฯ | านในเขตกรุงเทพฯและ |
|             |                | โดยเฉพาะ         | ปริมณฑลทั้งชายและหญิง |
|   Bangkok   |   กรุงเทพฯ      | เปิดเพลงไทยและ    | อายุระหว่าง 25 ปี ถึง |
|   Radio     |   ปริมณฑล ชลบุรี  | สากลในแนว Easy   | 35 ปี              |
|             |                | Listening        |                   |
|   []        |                |                  |                   |
+-------------+----------------+------------------+-------------------+
|   F.M. 94.5 |   ทุกวัน ตลอด 24 | รายก             | กลุ่มนิสิต นักศึกษา     |
|   MHz.      |   ชั่วโมง /      | ารวิทยุที่มีเพลงเพราะ | คนทำงา            |
|             |                | ฟังสบาย           | นที่ในเขตกรุงเทพฯและ |
|   Music Box |   กรุงเทพฯ      | เป็นเพื่อ           | ปริมณฑลทั้งชายและหญิง |
|   [1]       |   ปริมณฑล       | นช่วยผ่อนคลายในแนว | อายุระหว่าง 18 ปี ถึง |
|             |                | Easy Listening   | 35 ปี              |
|   []        |                |                  |                   |
+-------------+----------------+------------------+-------------------+
|   F.M.      |   ทุกวัน ตลอด 24 | รายการวิทย        | กลุ่มคนทำ           |
|   106.5     |   ชั่วโมง /      | ุยอดนิยมของคนทำงาน | งานทั้งชายและหญิงอายุ |
|   MHz.      |                |                  | 25 ปีขึ้นไป          |
|             |   กรุงเทพฯ      |                  |                   |
|   Green     |   ปริมณฑล       |                  |                   |
|   Wave      |   สมุทรสาคร     |                  |                   |
|             |   สมุทรสงคราม   |                  |                   |
|   []        |   เพชรบุรี       |                  |                   |
|             |   ประจวบคีรีขันธ์  |                  |                   |
+-------------+----------------+------------------+-------------------+

รายละเอียดรูปแบบรายการของแต่ละสถานีวิทยุ

  สถานีวิทยุ : F.M. 88.0 MHz. (Peak FM) กรมประชาสัมพันธ์

  Peak FM เป็นการปรับรูปแบบของคลื่นวิทยุใหม่จาก Radio No Problem มาเป็น Peak FM
  “Peak U Up” เป็นคลื่นวิทยุที่นำเสนอเรื่องราวและความเป็นที่สุดในทุกๆด้านมาสู่ผู้ฟัง
  โดยเป็นการติดต่อสื่อสารกับผู้ฟังอย่างใกล้ชิดถ่ายทอดเรื่องราวความเป็นที่สุดในทุกๆอารมณ์
  เหนือความคาดหมาย มีความเป็นธรรมชาติ
  โดยจะเน้นบรรยากาศที่เร้าใจผู้ฟังผ่านนักจัดรายการอารมณ์ดี ภายใต้รูปแบบการจัดที่ PEAK
  กันได้สุดๆ ไม่มีกฎเกณฑ์ ไม่เป็นทางการ ไม่โบราณ แต่ไม่ก้าวร้าว
  ยากแก่การคาดเดาว่าในแต่ละวันจะมีอะไรเกิดขึ้นที่นี่ แบบที่ไม่เคยได้ยินที่ไหนมาก่อน
  ตลอดจนรูปแบบการจัดกิจกรรมต่างๆ ก็จะบ่งบอกความเป็นที่สุดเช่นกัน
  ซึ่งจะเป็นคลื่นวิทยุที่มีเอกลักษณ์เฉพาะตัว ภายใต้สโลแกน “ไม่ใช่เพื่อความเป็นที่หนึ่ง
  แต่เพื่อความเป็นที่สุด!”

  สถานีวิทยุ : F.M. 91.5 MHz. (Hot Wave) สถานีวิทยุยานเกราะ

  Hot Wave คือรายการวิทยุที่รวบรวมเรื่องราวทันสมัย สำหรับวัยรุ่นโดยเฉพาะ
  อีกทั้งยังเป็นแหล่งรวมเพลงไทยที่กำลังเป็นที่นิยมและใหม่ล่าสุดฟังได้ก่อนใครจากทุกค่ายเพลง
  เน้นบรรยากาศของรายการด้วยความคึกคักและสนุกสนานเป็นกันเองกับผู้ฟัง
  ดำเนินรายการโดยนักจัดรายการอารมณ์ดีที่มีเอกลักษณ์ในการจัดรายการให้ตรงใจวัยรุ่น
  และได้แสดงออกในสิ่งที่เป็นประโยชน์ร่วมกันอย่างไม่มีพิษภัย
  โดยเฉพาะการจัดกิจกรรมของทางสถานีทั้งในและนอกสถานที่ เช่น
  โครงการแนะแนวทางการใช้ชีวิตในมหาวิทยาลัยให้กับนักเรียนมัธยม
  โดยรุ่นพี่จากรั้วมหาวิทยาลัยชื่อดัง พร้อมดาราศิลปินที่เป็นตัวอย่างที่ดี หรือการจัด Hot Wave
  Music Awards เพื่อสรรหาผู้มีความสามารถทางดนตรีอย่างต่อเนื่อง ทำให้ปัจจุบัน Hot Wave
  เป็นรายการวิทยุยอดนิยมที่สุดของวัยรุ่นจากการสำรวจของบริษัทฯ และบริษัทสำรวจที่เป็นอิสระ

  สถานีวิทยุ : F.M. 93.5 MHz. (EFM) กรมประชาสัมพันธ์

  EFM เป็นการปรับรูปแบบของคลื่นวิทยุใหม่จาก Radio Vote Satellite มาเป็น EFM
  “Entertainment in Your Hand” เป็นคลื่นวิทยุที่จะมอบความบันเทิง ส่งตรงถึงผู้ฟัง
  โดยผู้ฟังจะได้พบกับนักจัดรายการ NEW FACE ชื่อดัง พร้อมเพลงที่ชื่นชอบ และความทันสมัย
  หลากหลายในวงการบันเทิง รวบรวมเรื่องราวข่าวคราว หรือ GOSSIP รวมทั้ง LIFESTYLE
  และผลงานใหม่ๆ ของศิลปินที่ชื่นชอบ ตลอดจนกิจกรรม สร้างสรรค์มากมายตลอดทั้งปี
  โดยจะเป็นคลื่นที่เปิดโอกาสให้ผู้ฟังทุกคน สามารถร่วมเป็นส่วนหนึ่งของวงการบันเทิงได้
  ผ่านทางรายการวิทยุคลื่นเดียวที่ออกอากาศด้วยระบบดาวเทียม
  ซึ่งนอกจากกรุงเทพฯและปริมณฑลแล้วยังครอบคลุมพื้นที่ใน 6 จังหวัดใหญ่ ได้แก่ F.M. 98.0
  MHz. สวท. เชียงใหม่ / F.M. 95.75 MHz. สวท. เชียงราย / F.M. 94.25 MHz.
  สวท. พิษณุโลก / F.M. 93.75 MHz. สวท. อุดรธานี / F.M. 106.25 MHz. สวท.
  นครราชสีมา และ F.M. 90.5 MHz. สวท. สงขลา ซึ่งคิดเป็นร้อยละ 80
  ของพื้นที่เศรษฐกิจทั่วประเทศ

  สถานีวิทยุ : F.M. 94.0 MHz. (Bangkok Radio) สถานีวิทยุกองทัพบก

  เป็นรายการวิทยุที่นำเสนอเพลงแนว Easy listening ทั้งไทยและสากล ใหม่และเก่า
  โดยมีรูปแบบรายการที่สามารถตอบสนองความต้องการของคนเมือง คนรุ่นใหม่วัยทำงาน
  ไม่ว่าจะเป็นข่าว เหตุการณ์ปัจจุบัน กิจกรรมพักผ่อน การดูแลคุณภาพชีวิต งานอดิเรก แฟชั่น
  และทุกเรื่องราวที่เกี่ยวข้องกับคนเมืองด้วยรูปแบบการนำเสนอที่ทันสมัยตามสไตล์ชีวิตเมือง
  เพื่อให้ Bangkok Radio เป็น Sound of the City อย่างแท้จริง

  สถานีวิทยุ : F.M. 94.5 MHz. (Music Box) กรมทหารสื่อสารวิทยุ จส 1

  เป็นรายการวิทยุคลื่นใหม่ล่าสุดของกลุ่มบริษัทที่เป็นสถานีเพลงในแนว Easy Listening
  ที่มีความไพเราะในแบบฉบับของคนรักเสียงเพลงที่เลือกสรรแล้วให้กับผู้ฟัง
  ภายใต้การดูแลของนักจัดรายการที่เข้าใจผู้ฟัง อบอุ่น เป็นคลื่นวิทยุที่เป็นเพื่อน
  และแบ่งเบาภาระต่างๆและเป็นกำลังใจให้แก่ผู้ฟัง
  จากภารกิจที่เคร่งเครียดจากการดำเนินชีวิตในปัจจุบันเป็นรายการที่ออกอากาศตลอด 24 ชั่วโมง
  โดยบริษัทจะดำเนินการผลิตและเริ่มออกอากาศในเดือนมกราคม 2547เป็นต้นไป

  สถานีวิทยุ : F.M. 106.5 MHz. (Green Wave) กรมไปรษณีย์โทรเลข

  Green Wave คือรายการวิทยุรายการเดียวที่ทำหน้าที่ของคลื่นสีเขียวเพื่อสิ่งแวดล้อมมาโดยตลอด
  โดยนำเสนอเนื้อหาและความรู้เกี่ยวกับสิ่งแวดล้อมที่เป็นประโยชน์ให้แก่ผู้ฟัง
  เพื่อสร้างจิตสำนึกที่ดีให้กับผู้ฟัง ในการเห็นคุณค่าของสิ่งแวดล้อมและรู้จักปกป้องรักษา
  และปรับปรุงสิ่งแวดล้อมให้ดีขึ้น เป็นการสอดแทรกสาระลงไปในรายการอย่างกลมกลืน

  นอกจากนี้ Green Wave ยังนำเสนอเพลงไทยในแนว Easy Listening ที่เลือกสรรแล้ว
  ซึ่งดำเนินรายการโดยนักจัดรายการที่มีคุณภาพ
  โดยเน้นความสอดคล้องกลมกลืนของอารมณ์การฟังด้วยรูปแบบที่เป็นเอกลักษณ์อย่างชัดเจน Green
  Wave จึงเป็นรายการวิทยุยอดนิยมติดอันดับ 1 ใน 5
  ของรายการวิทยุยอดนิยมของการสำรวจของบริษัทฯ และบริษัทสำรวจที่เป็นอิสระ

  3.2 การตลาดและภาวะการแข่งขัน

3.2.1 นโยบายและลักษณะการตลาด

กลยุทธ์ในการแข่งขัน

-   ผลิตผลงานที่มีคุณภาพและมีรูปแบบการจัดรายการที่โดดเด่น

    เนื่องจากธุรกิจวิทยุในปัจจุบันมีการแข่งขันค่อนข้างสูง
    การเลือกซื้อโฆษณาของลูกค้าจะพิจารณาจากรายการวิทยุที่ได้รับความนิยมและมีคุณภาพเป็นสำคัญ
    ดังนั้นทางกลุ่มธุรกิจวิทยุจึงได้ตระหนักและให้ความสำคัญในการผลิตผลงานที่มีคุณภาพ
    โดยการกำหนดรูปแบบ รายการที่ชัดเจน
    การปรับปรุงรายการอย่างต่อเนื่องไม่ว่าจะเป็นในด้านเนื้อหาสาระและความบันเทิง
    การนำเสนอรูปแบบรายการที่แปลกใหม่
    การกำหนดกลุ่มเป้าหมายของผู้ฟังที่ชัดเจนและครอบคลุมทุกกลุ่มเป้าหมาย
    รวมทั้งการปรับปรุงและพัฒนาเทคโนโลยีให้ล้ำหน้าทันสมัยอยู่เสมอ
    เพื่อให้รายการมีคุณภาพและเป็นที่นิยมในกลุ่มผู้ฟังให้มากที่สุด

-   ทีมงานและบุคลากรที่มีประสิทธิภาพ

    ทีมงานและบุคลากรสำหรับกลุ่มธุรกิจวิทยุของบริษัทฯ
    เป็นมืออาชีพที่มีประสบการณ์ในวงการวิทยุอย่างต่อเนื่องและยาวนาน
    มีผลงานและภาพพจน์ที่ดีเสมอมา โดยเฉพาะนักจัดรายการที่มีความสามารถในการตอบโต้
    (Interact) ต่อผู้ฟัง ซึ่งเป็นส่วนสำคัญหนึ่งในการติดตามรับฟังของผู้ฟังตลอดเวลา
    และความสามารถในการจัดรายการที่ทันสมัย
    โดยรายการวิทยุทุกคลื่นของบริษัทฯได้รับความนิยมติดอันดับต้นๆ
    ของการจัดอันดับสถานีวิทยุที่มีผู้ฟังมากที่สุดของทุกการสำรวจมาโดยตลอด

-   มีนโยบายด้านการตลาดที่ยืดหยุ่นและสร้างสรรค์

    ด้านราคา

    กลุ่มธุรกิจวิทยุได้ใช้กลยุทธ์ทางการตลาดในด้านราคาแบบเหมารวม (Package)
    ซึ่งขอบเขตของการให้บริการโฆษณาจะครอบคลุมหมดทั้ง 6 สถานีวิทยุของกลุ่มธุรกิจวิทยุ
    ในราคาที่คุ้มค่าและประหยัดกว่าการซื้อโฆษณาเพียงสถานีเดียว
    นอกจากนี้กลุ่มธุรกิจวิทยุได้เล็งเห็นถึงการขายในระยะยาวจึงคงราคาขายอัตราค่าโฆษณาประเภท
    Loose Spot ไว้ที่ราคาเดิมแต่ได้ปรับราคาแบบเหมารวมลง
    เพื่อจูงใจให้ลูกค้าซื้อโฆษณาเพื่อให้ได้รับส่วนลดมากขึ้น
    รวมทั้งการให้ส่วนลดสำหรับลูกค้าที่มีการเซ็นสัญญาในระยะยาว
    เพื่อความต่อเนื่องในการบริหารงบประมาณ

    ด้านการให้บริการกับลูกค้า

-   กลุ่มธุรกิจวิทยุได้ให้ความสำคัญกับการให้บริการที่ดีเลิศแก่ลูกค้าของกลุ่มบริษัท
    โดยมีการจัดอบรมให้แก่พนักงานของกลุ่มบริษัทอย่างต่อเนื่อง
    เพื่อให้พนักงานมีความรู้ความเข้าใจในงานด้านสื่อ
    โดยเฉพาะงานด้านวิทยุและพร้อมที่จะให้บริการกับลูกค้าในทุกรูปแบบไม่ว่าจะเป็นก่อนการขาย
    (ช่วยลูกค้าเลือกสินค้าให้เหมาะกับ Concept คลื่น) ระหว่างการขาย
    (ติดตามผลระหว่างออกอากาศให้กับลูกค้า) หรือหลังการขาย
    (สรุปและประเมินผลตอบรับที่ได้จากกลุ่มเป้าหมายให้กับลูกค้า)

    ด้านกิจกรรมส่งเสริมการขาย

    กลุ่มธุรกิจวิทยุจะมุ่งเน้นการทำกิจกรรมร่วมกันระหว่างทางรายการและผู้ฟัง
    มีการจัดกิจกรรมนอกสถานที่ในหลายรูปแบบไม่ว่าจะเป็นการท่องเที่ยวต่างจังหวัดการท่องเที่ยวในต่างประเทศ
    การแข่งขันการขับรถยนต์ทางไกล (Rally) การจัดคอนเสิร์ต
    และการประกวดแข่งขันในรูปแบบต่างๆ เป็นต้น
    ทั้งนี้เพื่อตอบสนองความต้องการของลูกค้าและเพื่อผลักดันการขายอัตราค่าโฆษณา (Loose
    Spot) ในรายการวิทยุ

-   วิทยุบนอินเตอร์เน็ต

    เพื่อเป็นการเพิ่มศักยภาพในการรับฟัง
    กลุ่มธุรกิจวิทยุได้นำเอาความบันเทิงด้านเสียงเพลงมาผนวกกับเทคโนโลยีในปัจจุบัน
    และถ่ายทอดผ่านระบบ บรอดแบรนด์ เซอร์วิส หรือ Internet
    ทำให้กลุ่มธุรกิจวิทยุสามารถนำเสนอความบันเทิงด้านเสียงเพลงผ่านทางอินเตอร์เน็ตที่สามารถเข้าถึงได้ทุกที่
    ในทุกมุมโลกที่มีการใช้งานเป็นแห่งแรกของเมืองไทย โดยเปิดบริการเต็มรูปแบบภายใต้ชื่อ
    www.atimemedia.com
    ซึ่งถือเป็นการสร้างสัมพันธภาพใหม่ระหว่างผู้จัดรายการและผู้ฟังซึ่งสามารถรับฟังได้ทั่วโลก
    อันจะช่วยลดข้อจำกัดของเขตพื้นที่กระจายเสียงที่ไม่สามารถรับคลื่นความถี่ได้
    หรือในต่างประเทศด้วยการกระจายเสียงที่ไม่มีขีดจำกัดด้านพรมแดน

  ลักษณะลูกค้าและกลุ่มลูกค้าเป้าหมาย

  กลุ่มผู้ฟังเป้าหมาย

  กลุ่มผู้ฟังเป้าหมายของแต่ละสถานีจะชัดเจนตามรูปแบบของรายการในแต่ละคลื่น
  ซึ่งสามารถสรุปได้ 6 กลุ่มดังนี้

1)  F.M. 88.0 MHz. Peak FM : วัยรุ่นทั้งชายและหญิงอายุ 18 ปีขึ้นไป
    /กลุ่มคนทำงานหนุ่มสาวหรือผู้ใหญ่ที่มีความทันสมัย

2)  F.M. 91.5 MHz. Hot Wave : วัยรุ่นทั้งชายและหญิง อายุระหว่าง 12 ปี ถึง 25 ปี

3)  F.M. 93.5 MHz. EFM : วัยรุ่น คนทำงาน ผู้ใหญ่/ ผู้ชอบความทันสมัย การแสดงออก
    ติดตามการเคลื่อนไหว (Trend) ในแวดวงบันเทิงต่างๆ/กลุ่มคนบันเทิงทุกสาขาทั้งดารา
    ศิลปิน นักร้อง คนทำงานเบื้องหลัง

4)  F.M. 94.0 MHz. Bangkok Radio :
    กลุ่มคนทำงานในเขตกรุงเทพฯและปริมณฑลทั้งชายและหญิง อายุระหว่าง 25 ปี ถึง 35 ปี

5)  F.M. 94.5 MHz. Music Box : กลุ่มนิสิต นักศึกษา
    และคนทำงานในเขตกรุงเทพฯและปริมณฑลทั้งชายและหญิงอายุระหว่าง 18 ปี ถึง 35 ปี

6)  F.M. 106.5 MHz. Green Wave : กลุ่มคนทำงานทั้งชายและหญิงอายุ 25 ปีขึ้นไป

  กลุ่มลูกค้าเป้าหมาย

  รายได้ของธุรกิจวิทยุมาจากการขายโฆษณาเป็นส่วนใหญ่ และลักษณะลูกค้าของธุรกิจสื่อวิทยุ
  สามารถจำแนกได้ 2 ประเภท ดังนี้

1)  กลุ่มลูกค้าที่เป็นบริษัทโฆษณา (Agency) บริษัทโฆษณาจะซื้อเวลาโฆษณาจากผู้ผลิตรายการ
    และจะเป็นผู้เสนอการจัดสรรและวางแผนการใช้สื่อโฆษณาของลูกค้าผู้เป็นเจ้าของสินค้า

2)  ลูกค้าโดยตรง (Direct Customer) เป็นกลุ่มลูกค้าผู้ประกอบการในธุรกิจต่างๆ
    ที่ซื้อเวลาโฆษณาจากผู้ผลิตรายการโดยตรง

  การจำหน่ายและช่องทางการจำหน่าย

  ช่องทางการจำหน่ายของกลุ่มธุรกิจสื่อวิทยุจะเป็นลักษณะของการผ่านบริษัทโฆษณาประมาณร้อยละ
  70 ของยอดขาย และขายตรงให้กับลูกค้าประมาณร้อยละ 30 ของยอดขาย

  สัดส่วนการขายให้แก่ลูกค้ารายใหญ่ 10 รายแรกต่อรายได้ในช่วง 3 ปีที่ผ่านมา

  หน่วย : ร้อยละ

+-------------------------------------------+---+-------+-------+-------+
|                                           |   | 2544  | 2545  | 2546  |
+-------------------------------------------+---+-------+-------+-------+
| รายได้รวมกันของลูกค้า 10 รายแรก               |   | 45.29 | 53.88 | 51.45 |
| (บริษัท จีเอ็มเอ็ม มีเดีย จำกัด (มหาชน))          |   |       |       |       |
+-------------------------------------------+---+-------+-------+-------+
| รายได้รวมกันของลูกค้า 10 รายแรก               |   | 50.14 | 54.11 | 56.89 |
|                                           |   |       |       |       |
| (บริษัท เรดิโอ คอนเซ็ป จำกัด)                  |   |       |       |       |
+-------------------------------------------+---+-------+-------+-------+

  ในระยะ 3
  ปีที่ผ่านมากลุ่มธุรกิจสื่อวิทยุไม่มีสัดส่วนการขายให้แก่ลูกค้ารายใดรายหนึ่งเกินกว่าร้อยละ 30
  ของรายได้รวมของปีนั้นๆ

  3.2.2 สภาพการแข่งขัน

  ปัจจุบันมีสถานีวิทยุทั่วประเทศทั้งหมด 487 สถานี โดยกระจายเสียงในกรุงเทพมหานคร จำนวน
  75 สถานี แบ่งเป็นสถานีที่จัดรายการวิทยุภาค FM 40 สถานี
  (แหล่งข้อมูลจากกรมประชาสัมพันธ์)
  โดยเจ้าของสถานีวิทยุจะเป็นหน่วยงานของรัฐบาลทั้งหมดดังนั้นผู้ประกอบการจะต้องทำสัญญาเช่าเวลาจากทางเจ้าของสถานีเพื่อจัดรายการ
  ซึ่งเจ้าของสถานีจะให้เช่าเวลาโดยพิจารณาจากอัตราผลตอบแทนที่จ่ายให้กับสถานี
  รูปแบบของรายการที่จะนำเสนอ และฐานะทางการเงินของผู้ผลิตรายการ
  โดยในปัจจุบันจะให้เช่าเวลาเพื่อจัดรายการได้ทั้งวัน ต่างกับในอดีตที่ให้เช่าเวลาเป็นช่วงๆ
  ทำให้เมื่อหมดช่วงเวลาเช่านั้นๆ ลักษณะของรายการก็จะเปลี่ยนไป
  การเช่าเวลาทั้งวันตามที่เป็นในปัจจุบัน ส่งผลให้ผู้ฟังไม่สับสนในรูปแบบของรายการ
  และทำให้ผู้ผลิตรายการมีรายได้จากการโฆษณาที่แน่นอน และมั่นคงขึ้น

  ในการผลิตรายการทางวิทยุ ผู้ผลิตรายการต้องมีความพร้อมในด้านเงินทุน ประสบการณ์
  และความชำนาญ พร้อมทั้งมีบุคลากรที่มีความสามารถอย่างเพียงพอ
  การแข่งขันระหว่างผู้ผลิตรายการวิทยุจะเน้นการแข่งขันในด้านลักษณะของรายการ
  รูปแบบของรายการที่ชัดเจน คุณภาพของรายการ การรักษากลุ่มผู้ฟังเดิม
  พร้อมกับการสร้างกลุ่มผู้ฟังใหม่ๆ และพยายามแบ่งกลุ่มผู้ฟังให้ชัดเจน
  เพื่อให้รายการเป็นที่ต้องการของลูกค้าในการโฆษณา อย่างไรก็ตาม
  รายการใดที่ได้รับความนิยมและมีกลุ่มผู้ฟังของตนเอง
  จะมีผู้ผลิตรายการรายอื่นเข้ามาแข่งขันเพื่อแย่งชิงส่วนแบ่งตลาด
  ทั้งนี้ลูกค้าที่เป็นบริษัทโฆษณาจะเลือกซื้อโฆษณาโดยพิจารณาจากรายการที่ได้รับความนิยมและมี
  Rating สูงและอยู่ในช่วง Prime Time เป็นหลัก

  ในปี 2546 การแข่งขันในธุรกิจวิทยุมีความรุนแรงเพิ่มขึ้นเมื่อเทียบกับปี 2545 ที่ผ่าน มา
  เนื่องจากเม็ดเงินโฆษณาในธุรกิจวิทยุมีการขยายตัวเพิ่มขึ้นจากการฟื้นตัวของเศรษฐกิจของ
  ประเทศ ทำให้ผู้ประกอบการทั้งรายเก่าและรายใหม่ต่างพยายามที่จะแย่งชิงส่วนแบ่งตลาด
  ด้วยการปรับตัวในเชิงรุกไม่ว่าจะเป็นการปรับเปลี่ยนรูปแบบรายการให้มีความน่าสนใจขึ้น
  การจัดกิจกรรมทางการตลาด หรือการเพิ่มคลื่นใหม่

  คู่แข่งของบริษัท

  รายการวิทยุที่มีกลุ่มเป้าหมายใกล้เคียงกับรายการของกลุ่มบริษัท มีดังนี้

+---------------------------------+------------------+-----------------+
|   กลุ่มเป้าหมาย                    |   รายการวิทยุของ   |   รายการวิทยุของ  |
|                                 |                  |                 |
|                                 |   กลุ่มบริษัท        |   คู่แข่ง          |
+=================================+==================+=================+
| วัยรุ่นทั้งชายและหญิงอายุ 18 ปีขึ้นไป     |   F.M. 88.0 MHz. |   F.M. 102.5    |
| /กลุ่ม                            |                  |   MHz. Get FM   |
| คนทำงานหนุ่มสาวหรือผู้ใหญ่ที่มีความทันสมัย |   Peak FM        |                 |
|                                 |                  |   F.M. 95.5     |
|                                 |                  |   MHz.          |
|                                 |                  |                 |
|                                 |                  |   Virgin Hits   |
+---------------------------------+------------------+-----------------+
| วัยรุ่นทั้งชายและหญิง อายุระหว่าง 12 ปี  |   F.M. 91.5 MHz. |   F.M. 104.5    |
| ถึง 25 ปี                         |                  |   MHz.          |
|                                 |   Hot Wave       |                 |
|                                 |                  |   Fat Radio     |
+---------------------------------+------------------+-----------------+
|   วัยรุ่น คนทำงาน ผู้ใหญ่/            |   F.M. 93.5 MHz. |   F.M. 88.5     |
|   ผู้ชอบความทันสมัย การแสดงออก      |                  |   MHz.          |
|   ติดตามการเคลื่อนไหว (Trend)      |   EFM            |                 |
|   ในแวดวงบ                      |                  |                 |
| ันเทิงต่างๆ/กลุ่มคนบันเทิงทุกสาขาทั้งดารา |                  |                 |
|   ศิลปิน นักร้อง คนทำงานเบื้องหลัง     |                  |                 |
+---------------------------------+------------------+-----------------+
|   กลุ่มคนทำงานใ                   |   F.M. 94.0 MHz. |   F.M. 89.0     |
| นเขตกรุงเทพฯและปริมณฑลทั้งชายและหญิง |   Bangkok Radio  |   MHz.          |
|   อายุระหว่าง 25 ปี ถึง 35 ปี        |                  |                 |
|                                 |                  |   Virgin Soft   |
+---------------------------------+------------------+-----------------+
|   กลุ่มคนทำงานในเขตกรุงเทพฯ        |   F.M. 94.5 MHz. |   F.M. 93.0     |
|   และปริมณฑลทั้งชายและหญิง          |   Music Box      |   MHz.          |
|   อายุระหว่าง 25 ปี ถึง 35 ปี        |                  |                 |
|                                 |                  |   Cool FM       |
+---------------------------------+------------------+-----------------+
|   กลุ่มคนทำงานทั้งชายและหญิงอายุ 25   |   F.M. 106.5     |   F.M. 103.5    |
|   ปีขึ้นไป                         |   MHz.           |   MHz.          |
|                                 |                  |                 |
|                                 |   Green Wave     |   Modern Love   |
|                                 |                  |                 |
|                                 |                  |   F.M. 99.5     |
|                                 |                  |   MHz.          |
|                                 |                  |                 |
|                                 |                  |   VR 1          |
+---------------------------------+------------------+-----------------+

  ส่วนแบ่งการตลาดและจำนวนคู่แข่งขัน

  ในการคำนวณมูลค่าโดยรวมของธุรกิจสื่อโฆษณาทางวิทยุ
  จะเป็นการคำนวณจากนาทีโฆษณาในแต่ละช่วงคูณด้วยอัตราค่าโฆษณาในช่วงนั้นๆ
  หากแต่การนำอัตราค่าโฆษณามาใช้ในการคำนวณนั้นเป็นมูลค่าที่ไม่ได้มีการปรับลดราคาขาย
  ส่งผลให้มูลค่าตลาดที่ได้มานั้นสูงเกินจริง ในขณะที่ความเป็นจริงในปัจจุบัน
  การลดราคาหรือให้ส่วนลดเพื่อจูงใจให้กลุ่มผู้ประกอบการใช้บริการ
  เป็นกลยุทธ์ที่สำคัญในการวางแผนการขายของผู้ประกอบการธุรกิจสื่อ
  แต่กระนั้นก็ตามวิธีการคำนวณก่อนหักส่วนลดเป็นวิธีที่ดีที่สุดในปัจจุบันที่สามารถนำมาเปรียบเทียบส่วนแบ่งการตลาดได้
  โดยจากผลการศึกษาของบริษัท นีลเส็น มีเดีย รีเสิร์ช (ประเทศไทย) จำกัด (Nielsen
  Media Research (Thailand) Ltd.) ณ วันที่ 31 ธันวาคม 2546
  สามารถคิดเป็นสัดส่วนการครองส่วนแบ่งการตลาดสำหรับสื่อวิทยุของกลุ่มบริษัทได้ประมาณร้อยละ
  16.0 ของมูลค่าโฆษณาของสื่อวิทยุทั่วประเทศ ซึ่งเพิ่มขึ้นจากร้อยละ 14.5 ในปี 2545

  ตลาดโฆษณาของสื่อวิทยุ

  จากการศึกษาของบริษัท นีลเส็น มีเดีย รีเสิร์ช (ประเทศไทย) จำกัด
  ภาพรวมของการใช้งบโฆษณาผ่านสื่อทุกประเภทในปี 2545 เทียบกับปี 2546 ปรับตัวเพิ่มขึ้นจาก
  61,212 ล้านบาท เป็น 71,465 ล้านบาท หรือเพิ่มขึ้นร้อยละ 16.8
  ซึ่งเป็นผลมาจากภาวะเศรษฐกิจที่มั่นคงทำให้การใช้จ่ายงบของอุตสาหกรรมต่างๆมีเม็ดเงินที่เพิ่มขึ้น
  การจัดสรรงบประมาณการส่งเสริมการขายของผู้ประกอบการ
  มีการกำหนดกลยุทธ์การตลาดที่เป็นกลุ่มเป้าหมายที่ชัดเจนมากขึ้น
  มีการเลือกประเภทสื่อที่สามารถเข้าถึงลูกค้าโดยตรง
  ขณะเดียวกันก็จะมีการโฆษณาประชาสัมพันธ์ผ่านการจัดกิจกรรมทางการตลาด
  เพื่อสร้างสีสันและความน่าสนใจสำหรับตัวสินค้าด้วย อย่างไรก็ตาม
  การโฆษณาประชาสัมพันธ์ผ่านสื่อวิทยุ ยังคงเป็นสื่อที่มีประสิทธิภาพในมุมมองของลูกค้า
  เป็นเพราะสามารถเข้าถึงกลุ่มเป้าหมายได้อย่างชัดเจน และมีราคาไม่แพงจนเกินไป

  จากผลการศึกษาของบริษัท นีลเส็น มีเดีย รีเสิร์ช (ประเทศไทย)
  ยังได้เปรียบเทียบตัวเลขการใช้งบโฆษณาผ่านสื่อประเภทต่างๆ พบว่างบโฆษณาของสื่อวิทยุ
  มีส่วนแบ่งการตลาดอยู่ประมาณร้อยละ 9 โดยเพิ่มขึ้นจาก 6,170 ล้านบาทเป็น 6,662 ล้านบาท
  หรือเพิ่มขึ้นร้อยละ 7.97 สำหรับสื่ออื่นๆ สื่อโทรทัศน์ยังคงเป็นสื่อที่ได้รับความนิยมสูงสุด
  มีส่วนแบ่งการตลาดอยู่ประมาณร้อยละ 59 รองลงมาเป็นสื่อทางด้านหนังสือพิมพ์ร้อยละ 19
  สื่อนิตยสารร้อยละ 7 สื่อกลางแจ้งและอื่นๆ ร้อยละ 5 และสื่อโรงภาพยนตร์ ร้อยละ 1
  และเมื่อเปรียบเทียบปี 2545 เทียบกับปี 2546

สัดส่วนค่าใช้จ่ายโฆษณาในสื่อต่างๆ ในปี 2546

  มูลค่าค่าใช้จ่ายโฆษณาทุกสื่อในปี 2546 เท่ากับ 71,465 ล้านบาท

[]

มูลค่าค่าใช้จ่ายโฆษณาในสื่อต่างๆ (ล้านบาท)

[]

มูลค่าค่าใช้จ่ายโฆษณาในสื่อวิทยุ (ล้านบาท)

  []

ที่มา: บริษัท นีลเส็น มีเดีย รีเสิร์ช (ประเทศไทย) จำกัด

  จากข้อมูลข้างต้น จะเห็นได้ว่าธุรกิจวิทยุมีการขยายตัวเพิ่มขึ้นอย่างต่อเนื่อง
  เป็นไปในทิศทางเดียวกันกับการขยายตัวของภาวะเศรษฐกิจ
  ส่งผลให้อุตสาหกรรมที่เกี่ยวเนื่องกับธุรกิจสื่อ อาทิ บริษัทเอเยนซี่โฆษณากลับมาคึกคักอีกครั้ง
  หลังจากประสบภาวะวิกฤตเศรษฐกิจ อย่างไรก็ตามการผลิตสร้างสรรค์ผลงาน
  และการผลิตรายการยังคงต้องมุ่นเน้นการตอบสนองความต้องการของลูกค้ามากขึ้น
  เนื่องจากจากงบประมาณของลูกค้าในการโฆษณาที่มีอยู่อย่างจำกัดทำให้ต้องแข่งขันกันด้วยฝีมือ
  การสร้างสรรค์ผลงานที่เน้นคุณภาพมากขึ้น และที่สำคัญต้องสร้างความพึงพอใจสูงสุดให้กับลูกค้า
  ในส่วนธุรกิจของบริษัทฯ ซึ่งถือเป็นผู้ประกอบการที่ผลิตรายการผ่านสื่อนั้น
  ต้องมุ่งเน้นผลิตผลงานที่มีคุณภาพเช่นกัน เพราะอำนาจการซื้อเป็นของลูกค้า
  ทำให้พฤติกรรมการเลือกซื้อของลูกค้าจะเลือกเฉพาะรายการที่ติดอันดับยอดนิยมเป็นอันดับต้นๆ
  ของการจัดสรรงบประมาณเสมอ
  นอกเหนือไปจากการพิจารณาเงื่อนไขราคาประกอบการตัดสินใจซื้อเป็นปัจจัยรอง
  จากปัจจัยดังกล่าว
  ทำให้การเข้าสู่ธุรกิจสื่อของผู้ประกอบการรายใหม่เป็นสิ่งที่กระทำได้ยากในปัจจุบัน

แนวโน้มภาวะอุตสาหกรรมและการแข่งขัน

  ภาวการณ์การแข่งขันของธุรกิจสื่อวิทยุถือได้ว่ามีความเกี่ยวข้องโดยตรงกับภาวะธุรกิจโฆษณา
  ซึ่งได้มีการคาดการณ์จากบริษัท นีลเส็น มีเดีย รีเสิร์ช (ประเทศไทย) จำกัดว่าในปี 2547
  แนวโน้มธุรกิจโฆษณาโดยรวมจะมีอัตราการเติบโตประมาณร้อยละ 40
  และในส่วนของธุรกิจวิทยุได้มีการคาดการณ์ว่าจะมีการขยายตัวไม่น้อยกว่าร้อยละ 10
  ในแง่ของเม็ดเงินโฆษณาที่ใช้จ่ายผ่านสื่อวิทยุ ซึ่งถือเป็นการเติบโตต่อเนื่องจากปีก่อน
  อันเป็นผลมาจากการขยายตัวของภาวะเศรษฐกิจของประเทศโดยรวม
  ซึ่งส่งผลให้ภาคธุรกิจและอุตสาหกรรมต่างๆ เริ่มมีการฟื้นตัวและแข่งขันกันมากขึ้น
  รวมทั้งภาครัฐบาลเองก็มีการจัดสรรงบประมาณในส่วนของการประชาสัมพันธ์มากขึ้นเช่นกัน
  ซึ่งทั้งหมดนี้ทำให้ความต้องการในการใช้สื่อ
  เพื่อเป็นเครื่องมือในการโฆษณาประชาสัมพันธ์จากทั้งภาครัฐและเอกชนเพิ่มสูงขึ้น
  ซึ่งสื่อวิทยุยังคงเป็นทางเลือกที่น่าสนใจ
  เพราะสามารถเข้าถึงกลุ่มผู้บริโภคได้โดยตรงในราคาค่าโฆษณาที่ไม่สูงมากนักหากเทียบกับสื่อประเภทอื่นๆ
  เช่นสื่อโทรทัศน์ ทำให้มีการคาดการณ์ว่าภาวะการแข่งขันในธุรกิจวิทยุในปี 2547
  จะทวีความรุนแรงเพิ่มขึ้นจากทั้งผู้ประกอบการรายเก่าและรายใหม่
  เพื่อแย่งชิงส่วนแบ่งตลาดในเม็ดเงินโฆษณาที่สูงขึ้น

  3.3 การจัดหาผลิตภัณฑ์หรือบริการ

3.3.1 การจัดให้ได้มาซึ่งผลิตภัณฑ์เพื่อจำหน่าย

    องค์ประกอบสำคัญในการผลิตรายการวิทยุ

1)  ผู้ดำเนินรายการหรือผู้เปิดเพลง (Disc Jockey) และบุคลากร

    ผู้ดำเนินรายการและบุคลากรของบริษัทฯ ส่วนใหญ่เป็นพนักงานประจำของบริษัทฯ
    ซึ่งได้รับค่าตอบแทนเป็นเงินเดือน และค่าจ้างรายชั่วโมง ณ วันที่ 31 ธันวาคม 2546 บริษัทฯ
    และบริษัทย่อยในกลุ่มธุรกิจวิทยุ มีผู้ดำเนินรายการ 34 คน บุคลากรฝ่ายการผลิต 110 คน
    ผู้ดำเนินรายการ และบุคลากรของบริษัทฯ ส่วนใหญ่จะอยู่กับบริษัทฯ มาเป็นระยะเวลานาน
    และกลุ่มบริษัทได้ให้ความสำคัญของการอบรมและพัฒนาบุคลากรเป็นอย่างมาก

2)  Studio Network ซึ่งประกอบด้วย ห้องจัดรายการ 6 ห้อง / ห้อง Production 3 ห้อง
      /ห้อง Sound Booth 3 ห้อง / ห้อง Library 1 ห้อง / ห้อง Transfer 1 ห้อง /
      ห้อง Storage 1 ห้อง / ห้อง Machine Room 1 ห้อง / ห้องผู้ชมดนตรี จำนวน 20
      ที่นั่ง 1 ห้อง และห้องแสดงดนตรี 1 ห้อง นอกจากนี้กลุ่มบริษัทยังมีระบบจัดการ Computer
      Automation System โดยเพลงทั้งหมดจะถูกบันทึกเก็บไว้เป็น File Computer
      ส่วนกลาง เพื่อให้ผู้ดำเนินรายการจากทุกคลื่นสามารถดำเนินรายการได้สะดวกยิ่งขึ้น
      อุปกรณ์และเครื่องมือดังกล่าว ตั้งอยู่ที่สำนักงานใหญ่ของบริษัทฯ
      ซึ่งใช้สำหรับเตรียมการเพื่อกระจายเสียงออกอากาศ สำหรับ 6
      สถานีวิทยุของกลุ่มธุรกิจสื่อวิทยุ

    ต้นทุนการผลิต

  ในส่วนของต้นทุนการผลิตของกลุ่มบริษัทฯ ค่าใช้จ่ายหลักคือ ค่าเช่าเวลา ซึ่งทางกลุ่มบริษัทฯ
  ได้ทำสัญญาเช่าเวลาสถานีวิทยุกับกรมประชาสัมพันธ์ สถานีวิทยุยานเกราะ
  และกรมไปรษณีย์โทรเลข ค่าใช้จ่ายอื่นๆ คือ ค่าใช้จ่ายในการจัดกิจกรรม ค่าผู้ดำเนินรายการ
  ซึ่งบริษัทฯจ่ายในรูปของเงินเดือน ค่าจ้างรายชั่วโมง

3.3.2 ผลกระทบต่อสิ่งแวดล้อม

- ไม่มี -

  3.4 งานที่ยังไม่ได้ส่งมอบ

- ไม่มี -

  ธุรกิจโทรทัศน์

  3.1 ลักษณะผลิตภัณฑ์หรือบริการ

    ผลิตภัณฑ์หลักของกลุ่มธุรกิจโทรทัศน์ คือ
    การผลิตและรับจ้างผลิตรายการเพื่อออกอากาศทางสถานีโทรทัศน์ดังต่อไปนี้

+--------------+-----------------------------------+------------------+
|   สถานี       |   ผู้ประกอบการ                      |   ใบอนุญาต        |
+--------------+-----------------------------------+------------------+
|   ช่อง 3      |   บจก. บางกอก เอ็นเตอร์เทนเม้นต์      |   ได้รับสัมปทาน     |
+--------------+-----------------------------------+------------------+
|   ช่อง 5      |   กองทัพบก                         |   เจ้าของสถานี     |
+--------------+-----------------------------------+------------------+
|   ช่อง 7      |   บจก. กรุงเทพโทรทัศน์และวิทยุ         |   ได้รับสัมปทาน     |
+--------------+-----------------------------------+------------------+
|   ช่อง 9      |   องค์การสื่อสารมวลชนแห่งประเทศไทย    |   เจ้าของสถานี     |
+--------------+-----------------------------------+------------------+
|   ช่อง ไอทีวี   |   บริษัท ไอทีวี จำกัด (มหาชน)          |   ได้รับสัมปทาน     |
+--------------+-----------------------------------+------------------+

    ณ วันที่ 31 ธันวาคม 2546 กลุ่มบริษัทมีรายการโทรทัศน์ทั้งสิ้น 28 รายการ
    โดยสามารถแบ่งประเภทของรายการโทรทัศน์ได้ ดังนี้

+----------+-------------+---------+----------------------+-----------+
|   ประเ   |   ชื่อรายการ  |   สถา   |   วัน / เวลาออกอากาศ  |   ดำ      |
| ภทรายการ |             | นีโทรทัศน์ |                      | เนินการผลิต |
+==========+=============+=========+======================+===========+
|   รา     |   Five Live |   ช่อง 5 |   จันทร์-ศุกร์ 24.10 –   |   แกรมมี่   |
| ยการเพลง |             |         |   01.00 น.           |   เทเลวิชั่น |
+----------+-------------+---------+----------------------+-----------+
|          |   Club # 5  |   ช่อง 5 |   เสาร์–อาทิตย์ 24.10 - |   แกรมมี่   |
|          |             |         |   01.00 น.           |   เทเลวิชั่น |
+----------+-------------+---------+----------------------+-----------+
|          |   Teen      |   ช่อง 7 |   อังคาร 11.55 –      |   แกรมมี่   |
|          |   Center    |         |   12.50 น.           |   เทเลวิชั่น |
+----------+-------------+---------+----------------------+-----------+
|          |   แมลงมัน    |   ช่อง 7 |   อังคาร 24.20 –      |   แกรมมี่   |
|          |             |         |   01.15 น.           |   เทเลวิชั่น |
+----------+-------------+---------+----------------------+-----------+
|          |   เพลงติดดาว |   ช่อง 7 |   พุธ 12.50 - 13.20   |   แกรมมี่   |
|          |             |         |   น.                 |   เทเลวิชั่น |
+----------+-------------+---------+----------------------+-----------+
|          |   เ         |   ช่อง 7 |   พฤหัสบดี 11.55–12.50 |   แกรมมี่   |
|          | กมฮอตเพลงฮิต |         |   น.                 |   เทเลวิชั่น |
+----------+-------------+---------+----------------------+-----------+
|          |   e-เม้าท์    |   ช่อง 7 |   ศุกร์ 23.45 –24.45   |   แกรมมี่   |
|          |             |         |   น.                 |   เทเลวิชั่น |
+----------+-------------+---------+----------------------+-----------+
|          |   ฮัลโหล     |   ช่อง 7 |   วันหยุดนักขัตฤกษ์       |   แกรมมี่   |
|          |   วันหยุด     |         |   11.00-12.00 น.     |   เทเลวิชั่น |
+----------+-------------+---------+----------------------+-----------+
|          |   ไมค์ติดปีก   |   ช่อง 9 |   จันทร์ 15.00 – 16.00 |   แกรมมี่   |
|          |             |         |   น.                 |   เทเลวิชั่น |
+----------+-------------+---------+----------------------+-----------+
|          |   902       |   ช่อง 9 |   อังคาร 24.30 –      |   แกรมมี่   |
|          |   ห้องเพี้ยน   |         |   01.30 น.           |   เทเลวิชั่น |
+----------+-------------+---------+----------------------+-----------+
|          |   เฮ        |   ช่อง   |   จันทร์ 14.00-15.00   |   แกรมมี่   |
|          | ฮาคาราโอเกะ |   ไอทีวี  |   น.                 |   เทเลวิชั่น |
+----------+-------------+---------+----------------------+-----------+
|          |   คว้าไมค์    |   ช่อง   |   เสาร์ 16.00 – 16.30 |   แกรมมี่   |
|          |   คว้าแชมป์   |   ไอทีวี  |   น.                 |   เทเลวิชั่น |
+----------+-------------+---------+----------------------+-----------+
|          |   เกาะบันเทิง |   ช่อง   |   อาทิตย์ 14.00 –      |   แกรมมี่   |
|          |             |   ไอทีวี  |   15.00 น.           |   เทเลวิชั่น |
+----------+-------------+---------+----------------------+-----------+
|   ละคร   |             |   ช่อง 5 |   เสาร์-อาทิตย์         |   เอ็กแซ็กท์ |
|          |  ละครหลังข่าว |         |   20.40-21.40 น.     |           |
+----------+-------------+---------+----------------------+-----------+
|          |   เฮง เฮง   |   ช่อง 7 |   เสาร์ 11.30-12.15   |   เอ็กแซ็กท์ |
|          |   เฮง       |         |   น.                 |           |
+----------+-------------+---------+----------------------+-----------+
|          |   บางรักซอย  |   ช่อง 9 |   เสาร์ 18.00 – 19.00 |   เอ็กแซ็กท์ |
|          |   9         |         |   น.                 |           |
+----------+-------------+---------+----------------------+-----------+
|          |   รัก 8009   |   ช่อง 9 |   อาทิตย์ 18.00 –      |   เอ็กแซ็กท์ |
|          |             |         |   19.00 น.           |           |
+----------+-------------+---------+----------------------+-----------+
|          |   4 ต่อ 4    |   ช่อง 3 |   เสาร์-อาทิตย์         |   เอ็กแซ็กท์ |
|  เกมส์โชว์ |   Family    |         |   17.15-17.45 น.     |           |
|          |   Game      |         |                      |           |
+----------+-------------+---------+----------------------+-----------+
|          |   เกมวัดดวง  |   ช่อง 5 |   อังคาร 22.15 -      |   แกรมมี่   |
|          |             |         |   23.15 น.           |   เทเลวิชั่น |
+----------+-------------+---------+----------------------+-----------+
|          |   คุณ จำเนียน |   ช่อง 5 |   เสาร์ 19.00 - 19.50 |   เอ็กแซ็กท์ |
|          |             |         |   น.                 |           |
+----------+-------------+---------+----------------------+-----------+
|          |   Small     |   ช่อง 5 |   อาทิตย์19.00 – 19.50 |   ทีนทอล์ก  |
|          |   Talk      |         |   น.                 |           |
+----------+-------------+---------+----------------------+-----------+
|          |   First     |   ช่อง 5 |   อาทิตย์ 13.05 -13.55 |   เอ็กแซ็กท์ |
|          |   Stage     |         |   น.                 |           |
|          |   Show      |         |                      |           |
+----------+-------------+---------+----------------------+-----------+
|   ส      |   Wake Club |   ช่อง 5 |   อาทิตย์ 09.05        |   ทีนทอล์ก  |
| าระบันเทิง |             |         |   -09.55น.           |           |
+----------+-------------+---------+----------------------+-----------+
|          |   ขอบอก     |   ช่อง 5 |   อาทิตย์ 10.15 -11.00 |   เอ็กแซ็กท์ |
|          |             |         |   น.                 |           |
+----------+-------------+---------+----------------------+-----------+
|          |   The Star  |   ช่อง 9 |   อังคาร 21.00 –      |   เอ็กแซ็กท์ |
|          |             |         |   22.00 น.           |           |
+----------+-------------+---------+----------------------+-----------+
|          |   กา เม่ โชว์ |   ช่อง 9 |   เสาร์ 13.05-14.00   |   แกรมมี่   |
|          |             |         |   น.                 |   เทเลวิชั่น |
+----------+-------------+---------+----------------------+-----------+
|          |   วาไรตี้     |   ช่อง 9 |   เสาร์ 12.30 – 13.00 |   แกรมมี่   |
|          |   ขี้สงสัย     |         |   น.                 |   เทเลวิชั่น |
+----------+-------------+---------+----------------------+-----------+
|          |   ศุกร์ สุข    |   ช่อง   |   ศุกร์ 22.30-23.30 น. |   เอ็กแซ็กท์ |
|          |   ศุกร์       |   ไอทีวี  |                      |           |
+----------+-------------+---------+----------------------+-----------+

ประเภทรายการโทรทัศน์ของกลุ่มบริษัท 

[]

รายละเอียดรูปแบบของแต่ละรายการ

1.  รายการเพลง

  เป็นรายการโทรทัศน์ที่มีการนำเสนอในรูปแบบของมิวสิควีดีโอหรือภาพคอนเสิร์ตของศิลปินมากมายหลากหลาย
  โดยมีวัตถุประสงค์ในการโฆษณาประชาสัมพันธ์ผลงานของกลุ่มบริษัทที่มีการผลิตผลงานออกมาในขณะนั้นให้เป็นที่รู้จัก
  เป็นการแนะนำเพลงและศิลปิน นอกเหนือจากการได้รับฟังผ่านสื่อประเภทอื่น
  ดังนั้นรายการเพลงในรูปแบบของมิวสิควิดีโอหรือภาพคอนเสิร์ต
  จึงเป็นอีกหนึ่งทางเลือกในการนำเสนอให้ผู้บริโภคได้ทราบก่อนที่จะตัดสินใจซื้อผลิตภัณฑ์นั้นๆ
  ของกลุ่มบริษัท

2.  ละครโทรทัศน์

  เป็นรายการโทรทัศน์ที่กลุ่มธุรกิจโทรทัศน์มีความถนัดในด้านการผลิตและมีการนำเสนอผลงานให้กับทางสถานีโทรทัศน์อย่างต่อเนื่อง
  โดยในช่วงที่ผ่านมารายการประเภทละครของกลุ่มธุรกิจโทรทัศน์ที่มีการผลิตออกอากาศ
  ได้รับการตอบรับจากผู้ชมติดอันดับแนวหน้าเสมอมา

3.  รายการเกมส์โชว์

  เป็นรายการโทรทัศน์ที่ได้รับความนิยมจากผู้ชมเป็นอย่างดีในปัจจุบัน
  เนื่องจากรูปแบบการดำเนินรายการที่สนุกสนาน มีสาระและความบันเทิงครบครัน
  และเปิดโอกาสให้ประชาชนทั่วไปเข้าร่วมการแข่งขันกับทางรายการ
  โดยผู้ชมยังได้รับความรู้ที่เป็นประโยชน์จากการชมรายการประเภทควิซโชว์ในประเด็นคำถามต่างๆ
  ที่ได้รับการเลือกสรรมาอย่างดี หรือจะเป็นการนำเสนอในรูปแบบของเกมโชว์ที่มีเอกลักษณ์
  สนุกสนาน เร้าใจ มีจุดขายอยู่ที่ศิลปินที่ถูกเชิญมาร่วมกับทางรายการ
  ทำให้รายการของกลุ่มบริษัทเป็นรายการที่ได้รับความนิยม ครองใจผู้ชมมาโดยตลอด

4.  รายการสาระบันเทิง

  เป็นรายการที่มีกลุ่มเป้าหมายที่ชัดเจนแน่นอน มีการนำเสนอในแง่ของความบันเทิง
  รายงานกระแสความนิยมและเรื่องราวความคิด
  เป็นกระจกสะท้อนความคิดเห็นของวัยรุ่นไทยในสังคมปัจจุบัน ที่มีการสอดแทรก เนื้อหา
  สาระให้กับกลุ่มเป้าหมาย

5.  รายการประกวดร้องเพลง

  เป็นรายการที่จัดเวทีการประกวดร้องเพลง มีรูปแบบรายการในลักษณะการค้นหาดาว
  โดยที่ผู้ชนะจะได้รับโอกาสเข้ามาเป็นศิลปินในสังกัดของบริษัท เป็นรายการที่มีความตื่นเต้น
  เร้าใจ ทั้งผู้ประกวดและผู้ชมทางบ้าน
  โดยจะมีส่วนร่วมในการเป็นกรรมการตัดสินใจให้คะแนนแก่ผู้เข้าร่วมการประกวด
  โดยจะเป็นคะแนนที่สำคัญสำหรับทำให้ผู้เข้าประกวดนั้นเข้ารอบต่อไปหรือตกรอบ
  เป็นอีกหนึ่งรายการที่มีคุณภาพส่งเสริมและสนับสนุนเยาวชนกล้าแสดงออกในทางที่ถูก

3.2 การตลาดและภาวะการแข่งขัน

3.2.1 นโยบายและลักษณะการตลาด

กลยุทธ์ในการแข่งขัน

-   ผลิตผลงานที่มีคุณภาพมีสาระและความบันเทิงครบครัน

    นโยบายด้านการตลาดของกลุ่มธุรกิจโทรทัศน์จะยึดการพัฒนารูปแบบรายการอย่างต่อเนื่อง
    ในการนำเสนอรายการรูปแบบใหม่ที่มีสาระและมีคุณค่าต่อประชาชน
    โดยการกำหนดกลุ่มเป้าหมายของผู้ชมที่ชัดเจน มีรายการที่ให้ความบันเทิงหลายรูปแบบ
    ไม่ว่าจะเป็นรายการวาไรตี้ที่เน้นสาระและความบันเทิง ละคร หรือ เกมส์โชว์ เป็นต้น
    โดยแต่ละบริษัทจะสามารถผลิตรายการโทรทัศน์ได้หลายประเภทตามความถนัด ความสามารถ
    และความชำนาญของทีมงานผลิต เพื่อให้ได้รายการโทรทัศน์ที่มีคุณภาพ
    นอกจากนี้กลุ่มบริษัทยังใช้กลยุทธ์ในการสร้างความต่อเนื่องในฐานลูกค้า
    โดยให้ผู้ชมรายการมีส่วนร่วมในรายการโดยให้มีการโทรเข้ามาตอบคำถามชิงรางวัล

-   ผลิตรายการให้เข้าถึงกลุ่มผู้ชมเป้าหมาย

    ในการผลิตรายการใหม่ๆ กลุ่มบริษัทจะมีการวิเคราะห์ กลุ่มผู้ชมเป้าหมาย
    รูปแบบรายการของสถานีอื่นที่แพร่ภาพในเวลาเดียวกัน
    เพื่อนำมาประเมินถึงจุดเด่นของรายการที่จะสามารถดึงดูดจำนวนผู้ชมได้มากกว่า
    นอกจากนี้กลุ่มบริษัทยังนำข้อมูลจากการสำรวจเรตติ้ง
    มาประเมินรูปแบบของรายการที่เป็นความต้องการของผู้ชม
    และเพื่อพัฒนารายการให้เข้าถึงผู้ชมกลุ่มเป้าหมายมากขึ้น

-   ทีมงานและบุคลากรที่มีประสิทธิภาพ

    ทีมงานและบุคลากรสำหรับกลุ่มธุรกิจโทรทัศน์
    เป็นทีมงานและบุคลากรที่เป็นมืออาชีพในวงการโทรทัศน์ด้วยประสบการณ์ที่ยาวนาน
    ซึ่งเป็นส่วนสำคัญที่จะทำให้ผลงานที่ออกสู่สายตาประชาชนมากด้วยคุณภาพและสาระ
    โดยรายการโทรทัศน์ของบริษัทฯ ส่วนใหญ่มีเรตติ้งและจำนวนผู้ชมในปริมาณที่น่าพอใจ
    นอกจากนี้ บริษัทฯ ยังได้ใช้เครือข่ายของบริษัทฯในเครือต่างๆ ในการจัดหาศิลปินหรือนักแสดง
    เพื่อให้เกิดมูลค่าโดยรวมสำหรับทุกส่วนงาน

-   กลยุทธ์ทางด้านราคา

    กลุ่มธุรกิจโทรทัศน์ได้เน้นใช้กลยุทธ์ทางการตลาดในด้านราคาแบบเหมารวม (Package)
    ซึ่งขอบเขตของการให้บริการโฆษณาจะครอบคลุมหลายสื่อในหลายรูปแบบซึ่งจะกระจายไปหลายรายการแล้วแต่ความต้องการของลูกค้า
    ในราคาที่คุ้มค่าและประหยัดกว่าการโฆษณาแบบเพียงรายการเดียว
    นอกเหนือจากการซื้อโฆษณา
    กลุ่มธุรกิจโทรทัศน์ยังโฆษณาผลิตภัณฑ์ของลูกค้าในรายการโทรทัศน์ต่างๆ ของบริษัทฯ
    โดยการนำผลิตภัณฑ์ของลูกค้าไปเป็นส่วนประกอบหนึ่งในฉากของรายการโทรทัศน์ด้วย

    ลักษณะลูกค้าและกลุ่มลูกค้าเป้าหมาย

  กลุ่มผู้ชมเป้าหมาย

  กลุ่มผู้ชมเป้าหมายสามารถแบ่งได้ตามรูปแบบของรายการ
  และเจาะจงเฉพาะตามลักษณะเฉพาะของแต่ละรายการ โดยสามารถสรุปได้ดังนี้

1)  รายการเพลง : วัยรุ่นชายและหญิง อายุตั้งแต่ 15 ปีขึ้นไป / นักเรียน นักศึกษา / แม่บ้าน

2)  ละครโทรทัศน์ และ รายการเกมส์โชว์ : สำหรับครอบครัว ทุกเพศ ทุกวัย

3)  รายการสาระบันเทิง : วัยรุ่นชายหญิงทั่วประเทศ อายุระหว่าง 12 ปี ถึง 19 ปี

4)  รายการประกวดร้องเพลง :

  กลุ่มลูกค้าเป้าหมาย

  ลักษณะลูกค้าของธุรกิจสื่อโทรทัศน์ สามารถจำแนกได้เป็น 2 ประเภท ดังนี้

1)  กลุ่มลูกค้าที่เป็นบริษัทโฆษณา (Agency) บริษัทโฆษณาจะซื้อเวลาโฆษณาจากผู้ผลิตรายการ
    และจะเป็นผู้เสนอการจัดสรรและวางแผนการใช้สื่อโฆษณาของลูกค้าผู้เป็นเจ้าของสินค้า

2)  ลูกค้าโดยตรง (Direct Customer) เป็นกลุ่มลูกค้าผู้ประกอบการในธุรกิจต่างๆ
    ที่ซื้อเวลาโฆษณาจากผู้ผลิตรายการโดยตรง

  การจำหน่ายและช่องทางการจำหน่าย

  ช่องทางการจำหน่ายของกลุ่มธุรกิจสื่อโทรทัศน์จะเป็นลักษณะของการผ่านบริษัทโฆษณาประมาณร้อยละ
  70 ของยอดขาย และขายตรงให้กับลูกค้าประมาณร้อยละ 30 ของยอดขาย

  สัดส่วนการขายให้แก่ลูกค้ารายใหญ่ 10 รายแรกต่อรายได้ในช่วง 3 ปีที่ผ่านมา

  หน่วย : ร้อยละ

  ------------------------------- ----- ------------ ---------- ----------
                                        2544         2545       2546

  รายได้รวมกันของลูกค้า 10 รายแรก           42.08        50.74      49.05
  ------------------------------- ----- ------------ ---------- ----------

  ในระยะ 3
  ปีที่ผ่านมากลุ่มธุรกิจสื่อโทรทัศน์ไม่มีสัดส่วนการขายให้แก่ลูกค้ารายใดรายหนึ่งเกินกว่าร้อยละ 30
  ของรายได้รวมของกลุ่มธุรกิจสื่อโทรทัศน์

3.2.2 สภาพการแข่งขัน

  ภาวะการแข่งขันอุตสาหกรรมโทรทัศน์ในปี 2546 เมื่อเทียบกับปี 2545
  จัดได้ว่ามีการแข่งขันกันค่อนข้างสูง ทั้งในแง่ของสถานีโทรทัศน์และผู้ผลิตรายการ
  จากการเติบโตของอุตสาหกรรมโฆษณาตามการฟื้นตัวของเศรษฐกิจโดยรวม
  ทำให้สถานีโทรทัศน์ทุกช่องต่างปรับตัวเพื่อช่วงชิงส่วนแบ่งตลาดและเม็ดเงินโฆษณาที่เพิ่มขึ้น
  โดยมุ่งเน้นที่การปรับปรุงรูปแบบรายการที่ออกอากาศให้มีความน่าสนใจ
  และหลากหลายมากขึ้นเพื่อให้รายการและแต่ละสถานีโทรทัศน์เป็นที่นิยมในหมู่ผู้ชมให้มากที่สุด
  และในส่วนของผู้ผลิตรายการต่างก็แข่งขันกันในแง่ของคุณภาพของรายการและช่วงชิงเวลาออกอากาศกับสถานีโทรทัศน์ช่องต่างๆ
  โดยเฉพาะช่วง Prime Time
  ปัจจุบันมีสถานีโทรทัศน์ที่ให้บริการแก่ผู้ชมทั่วประเทศโดยไม่คิดมูลค่า หรือสถานีโทรทัศน์แบบพื้นฐาน
  (Free TV) รวม 6 สถานีได้แก่ ช่อง 3, 5, 7, 9, 11 และไอทีวี
  ทั้งนี้ผู้ผลิตรายการจะต้องทำสัญญาเช่าเวลาจากทางเจ้าของสถานี
  เพื่อผลิตรายการและหารายได้จากการขายโฆษณาสินค้าและบริการต่างๆ
  หรือผลิตรายการและขายให้แก่ทางสถานี โดยได้รับรายได้จากการขายรายการนั้นๆ ยกเว้นช่อง
  11 ที่ไม่มีการขายโฆษณา ในการเช่าเวลาเพื่อผลิตรายการหรือการขายรายการ
  ทางเจ้าของสถานีจะพิจารณาจากรายการที่นำเสนอ คุณภาพ โอกาสที่จะสร้างความนิยม
  ซึ่งจะมีผลต่อการจัดอันดับ Rating
  และความต้องการโฆษณาของสินค้าและบริการที่มากกว่ารายการอื่นๆ หรือสถานีอื่นๆ

  ในการผลิตรายการทางโทรทัศน์ ผู้ผลิตรายการต้องมีความพร้อมในด้านเงินทุน ประสบการณ์
  ความชำนาญ บุคลากร และความสัมพันธ์กับเจ้าของสถานีทั้งหน่วยของรัฐบาลและเอกชน
  การแข่งขันจะรุนแรงมากในทุกๆ
  ช่วงของรายการที่แพร่ภาพไม่ว่าจะเป็นช่วงก่อนและหลังข่าวภาคค่ำ ที่เป็นช่วง Prime Time
  หรือจะเป็นช่วงใหม่ที่มีการแยกเซ็กเม้นท์ลูกค้าชัดเจนมากขึ้น ทั้งนี้การผลิตรายการที่มีคุณภาพ
  เพื่อให้เข้าถึงผู้บริโภคจะเป็นปัจจัยสำคัญที่ทางผู้ผลิตรายการโทรทัศน์ต้องให้ความสำคัญ

  สำหรับคู่แข่งขันในธุรกิจสื่อโทรทัศน์
  ปัจจุบันมีบริษัทที่ประกอบธุรกิจผลิตและรับจ้างผลิตรายการโทรทัศน์ประเภทต่างๆ มากราย
  ที่มีรูปแบบการผลิตรายการที่ใกล้เคียงกัน
  ประกอบด้วยบริษัทย่อยของทางเจ้าของสถานีที่เป็นเอกชน หรือผู้ผลิตรายการอิสระ เช่น บริษัท
  พาโนราม่า จำกัด บริษัท บรอดคาสไทย เทเลวิชั่น จำกัด บริษัท เมคเกอร์กรุ๊ป จำกัด บริษัท
  ทีวีซีน จำกัด บริษัท ฮูแอนด์ฮู จำกัด บริษัท ทูอินวัน จำกัด บริษัท รีไมน์ โปรดั๊กชั่น จำกัด และ
  บริษัท เวิร์กพ้อยท์ จำกัด
  ผู้ผลิตรายการอิสระบางรายจะดำเนินการผลิตรายการให้แก่สถานีใดสถานีหนึ่งเท่านั้น
  แต่มีน้อยรายรวมทั้งกลุ่มบริษัท ที่สามารถผลิตรายการให้แก่สถานีทุกช่อง

ส่วนแบ่งการตลาดและจำนวนคู่แข่งขัน

  ในการคำนวณมูลค่าโดยรวมของธุรกิจสื่อโฆษณาทางโทรทัศน์
  จะเป็นการคำนวณจากนาทีโฆษณาในแต่ละช่วงคูณด้วยอัตราค่าโฆษณาในช่วงนั้นๆ
  โดยใช้มูลค่าที่ไม่ได้มีการปรับลดราคาขาย
  ส่งผลให้มูลค่าตลาดที่ได้มานั้นสูงเกินจริงอย่างไรก็ตามวิธีการคำนวณก่อนหักส่วนลดถือเป็นวิธีที่ดีที่สุดที่สามารถนำมาเปรียบเทียบ
  ส่วนแบ่งการตลาดได้

  จากข้อมูลของบริษัท นีลเส็น มีเดีย รีเสิร์ช (ประเทศไทย) จำกัด
  ได้สรุปตัวเลขการโฆษณาผ่านสื่อโทรทัศน์ ในปี 2546 จำนวน 42,288 ล้านบาท
  โดยมีส่วนแบ่งทางการตลาดแยกตามสถานีโทรทัศน์พบว่าช่อง 7 มีส่วนแบ่งการตลาดสูงสุด 28.4%
  ช่อง 3 มีส่วนแบ่ง 25.7% ช่อง 5 มีส่วนแบ่ง 18.7% ไอทีวี มีส่วนแบ่ง 14.0% ช่อง 9
  มีส่วนแบ่ง 10.8% และช่อง 11 มีส่วนแบ่ง 2.8%
  และจากตัวเลขข้างต้นสามารถประมาณตัวเลขส่วนแบ่งทางการตลาดของบริษัทฯ ณ วันที่ 31
  ธันวาคม 2546 โดยบริษัทฯมีส่วนแบ่งทางการตลาดของธุรกิจสื่อโทรทัศน์ประมาณร้อยละ 2.20
  ซึ่งเพิ่มขึ้นจากร้อยละ 1 ในปี 2545

ตลาดโฆษณาของสื่อโทรทัศน์

  จากการศึกษาของบริษัท นีลเส็น มีเดีย รีเสิร์ช (ประเทศไทย)
  จำกัดได้เปรียบเทียบตัวเลขการใช้งบโฆษณาผ่านสื่อประเภทต่างๆ
  พบว่าสื่อโทรทัศน์เป็นสื่อที่ได้รับความนิยมสูงสุด โดยมีส่วนแบ่งการตลาดอยู่ประมาณร้อยละ 59
  และเมื่อเปรียบเทียบปี 2545 เทียบกับปี 2546 พบว่างบโฆษณาสื่อโทรทัศน์เพิ่มขึ้นจาก 37,339
  ล้านบาทเป็น 42,288 ล้านบาท หรือเพิ่มขึ้นร้อยละ 13
  ทั้งนี้เนื่องมาจากการขยายตัวทางเศรษฐกิจ
  และส่วนหนึ่งเป็นผลมาจากการปรับตัวเพิ่มขึ้นค่าโฆษณาในช่วง Prime Time
  ของสถานีโทรทัศน์ช่อง 3 และช่อง 7 ประมาณ 10%

มูลค่าค่าโฆษณาในสื่อโทรทัศน์ (ล้านบาท)

[]

ที่มา: บริษัท นีลเส็น มีเดีย รีเสิร์ช (ประเทศไทย) จำกัด

แนวโน้มภาวะอุตสาหกรรมและการแข่งขัน

  สื่อโทรทัศน์เป็นสื่อที่ได้รับความนิยมสูงสุดตั้งแต่ในอดีต
  และมีแนวโน้มที่จะยังคงเป็นเช่นนี้ต่อไปในอนาคต เนื่องจากเป็นสื่อที่สามารถสื่อความหมาย
  แพร่ภาพได้เข้าใจง่าย ใกล้ชิดผู้บริโภคมากที่สุด และเจาะกลุ่มเป้าหมายได้ทั่วถึง
  ขณะที่ภาวการณ์แข่งขันในปัจจุบันและในอนาคตที่ยิ่งทวีความรุนแรงเพิ่มขึ้นอย่างมาก
  ทำให้โครงสร้างธุรกิจมีการเปลี่ยนแปลงไปอย่างเห็นได้ชัด
  โดยสถานีโทรทัศน์แต่ละแห่งจะมีรูปแบบรายการเฉพาะสถานีมากขึ้นเพื่อสร้างความแตกต่างและเป็นจุดขายที่สำคัญ
  ซึ่งทำให้แต่ละสถานีมีความต้องการรายการโทรทัศน์ประเภทต่างๆ เพิ่มมากขึ้น
  ดังนั้นผู้ผลิตรายการจึงต้องเน้นคุณภาพ ความแปลกใหม่ของรายการ
  รูปแบบที่เหมาะสมกับผู้ชมส่วนใหญ่และเป็นที่ต้องการของลูกค้า
  เพื่อให้รายการที่ผลิตสามารถแพร่ภาพในสถานีที่มีส่วนแบ่งการตลาดสูง

  อย่างไรก็ตาม จากการที่มีช่องว่างสำหรับเครือข่ายรายใหม่ในระบบยูเอชเอฟ
  อีกหนึ่งเครือข่ายซึ่งขึ้นอยู่กับนโยบายขององค์กรจัดสรรคลื่นความถี่ที่กำลังอยู่ในระหว่างการจัดตั้งว่าจะออกใบอนุญาตใหม่เมื่อไร
  และมีเงื่อนไขอย่างไร ซึ่งจะทำให้บริษัทฯที่มีศักยภาพ และเงินทุนเพียงพอ
  มีโอกาสที่จะเป็นเจ้าของสถานี และเมื่อเกิดสถานีช่องใหม่
  ก็จะยิ่งทำให้เกิดความต้องการรายการโทรทัศน์ ประเภทต่างๆ เพิ่มมากยิ่งขึ้น
  ส่งผลให้ธุรกิจการผลิตรายการโทรทัศน์มีแนวโน้มการเติบโตและการแข่งขันที่สูงในอนาคต

  นอกจากนี้บริษัทฯผู้ผลิตรายการที่เป็นเจ้าของลิขสิทธิ์ละครสามารถนำรายการที่เคยแพร่ภาพทางสถานีวิทยุโทรทัศน์ไปจำหน่ายต่อให้แก่ผู้ประกอบการอื่นๆได้
  เช่น ผู้ประกอบการเคเบิ้ลทีวี ซึ่งเป็นโอกาสที่บริษัทฯ
  ผู้ผลิตรายการจะมีรายได้จากการขายละครเพิ่มมากขึ้น

  3.3 การจัดหาผลิตภัณฑ์หรือบริการ

3.3.1 การจัดให้ได้มาซึ่งผลิตภัณฑ์เพื่อจำหน่าย

    องค์ประกอบสำคัญในการผลิตรายการโทรทัศน์

1)  นักแสดง พิธีกรและบุคลากรฝ่ายการผลิต

  บริษัทฯ จะคัดเลือกและว่าจ้าง นักแสดง หรือ พิธีกร ที่มีบุคลิกภาพเหมาะสมกับละครเรื่องนั้นๆ
  หรือรายการนั้นๆ ทั้งนี้กลุ่มบริษัทฯ จะมีข้อได้เปรียบ
  ในกรณีที่นักแสดงหรือพิธีกรเป็นบุคลากรของจีเอ็มเอ็ม แกรมมี่ ซึ่งเป็นบริษัทใหญ่ของบริษัท
  เนื่องจากจะทำให้สามารถติดต่อ ประสานงาน และขอความร่วมมือได้ง่ายกว่า
  อย่างไรก็ตามกลุ่มบริษัทฯ จะจ่ายค่าตอบแทนโดยตรงให้กับ นักแสดง หรือ พิธีกร ตามราคาตลาด
  ไม่มีส่วนลดแต่อย่างไร ในส่วนของบุคลากร ส่วนใหญ่จะเป็นพนักงานประจำของบริษัทฯ
  ซึ่งได้รับค่าตอบแทนเป็นเงินเดือน ปัจจุบันกลุ่มบริษัทฯ มีบุคลากรฝ่ายการผลิต 165 คน
  บุคลากรของบริษัทฯ ส่วนใหญ่จะอยู่กับบริษัทฯ มาเป็นระยะเวลานาน
  และกลุ่มบริษัทได้ให้ความสำคัญของการอบรมและพัฒนาบุคลากรเป็นอย่างมาก

2)  สถานที่ใช้ในการถ่ายทำและอุปกรณ์ที่ใช้ในการผลิต

  ในการผลิตละครและรายการ โดยส่วนใหญ่จะเป็นการการถ่ายทำนอกสถานที่เป็นหลัก
  ดังนั้นกลุ่มบริษัทจะเช่าสถานที่ถ่ายทำจากบุคคลภายนอก
  เนื่องจากการลงทุนสร้างสตูดิโอต้องใช้เงินลงทุนที่สูงและไม่คุ้มทุน
  โดยปกติแล้วจะมีเพียงเจ้าของสถานีเท่านั้นที่จะสร้างสตูดิโอเพื่อผลิตข่าวเป็นส่วนใหญ่
  ทั้งนี้กลุ่มบริษัทจะเช่าอุปกรณ์ที่ใช้ในการผลิตรายการ เช่น กล้องโทรทัศน์
  คอมพิวเตอร์สำหรับตัดต่อภาพและเสียง จาก จีเอ็มเอ็ม แกรมมี่ โดยจ่ายค่าเช่าตามราคาตลาด

    ต้นทุนการผลิต

    ในส่วนของต้นทุนการผลิตของกลุ่มบริษัท ค่าใช้จ่ายหลัก คือ ค่าเช่าเวลา
    ค่าใช้จ่ายเกี่ยวกับสถานที่ใช้ในการถ่ายทำและอุปกรณ์ที่ใช้ในการผลิต ค่านักแสดง และค่าพิธีกร

3.3.2 ผลกระทบต่อสิ่งแวดล้อม

- ไม่มี -

  3.4 งานที่ยังไม่ได้ส่งมอบ

- ไม่มี -

ผลกระทบต่อโอกาสหรือข้อจำกัดการประกอบธุรกิจ

จากการที่กลุ่มบริษัทไม่มีสถานีวิทยุและโทรทัศน์เป็นของตนเอง
จึงจำเป็นต้องเช่าเวลาสถานีจากทั้งหน่วยงานเอกชนและรัฐบาล
ซึ่งทำให้มีข้อจำกัดในการขยายธุรกิจทางด้านสื่อและความต่อเนื่องของการต่ออายุสัมปทาน
อย่างไรก็ตาม
จากกระบวนการสรรหาคณะกรรมการกิจการกระจายเสียงและกิจการโทรทัศน์แห่งชาติ (กสช.)
ภายใต้รัฐธรรมนูญแห่งราชอาณาจักรไทย พ.ศ. 2540 มาตรา 40
ว่าด้วยพระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียง วิทยุโทรทัศน์
และกิจการโทรคมนาคมที่คาดว่าจะแล้วเสร็จในเร็ววัน
โดยปัจจุบันอยู่ในระหว่างการคัดเลือกคณะกรรมการดังกล่าว
ซึ่งจะเป็นการเปิดโอกาสให้เอกชนหรือผู้ประกอบการมีโอกาสเป็นเจ้าของสถานีมากขึ้น
ดังนั้นด้วยความพร้อมทางด้านประสบการณ์ บุคลากร และเงินทุน
กลุ่มบริษัทจึงมั่นใจในโอกาสสำหรับการเป็นเจ้าของสถานีวิทยุและสถานีโทรทัศน์ในอนาคต
เพื่อการขยายธุรกิจทางด้านสื่อต่อไป นอกจากนี้
จากแนวโน้มที่ความต้องการรายการโทรทัศน์ประเภทต่างๆ จะเพิ่มสูงขึ้นจากการมีสถานีช่องใหม่
จึงทำให้เกิดประโยชน์ต่อกลุ่มบริษัท
ในฐานะที่เป็นผู้ผลิตรายการโทรทัศน์ที่ได้รับความนิยมและมีชื่อเสียงเป็นที่ยอมรับแก่ประชาชนทั่วไป

  ธุรกิจสิ่งพิมพ์

ผลิตภัณฑ์หลักของกลุ่มธุรกิจสิ่งพิมพ์ คือ การผลิตนิตยสารแฟชั่นรายเดือน ซึ่งเป็นนิตยสารสำหรับผู้หญิง
และเป็นผู้ผลิตและจำหน่ายหนังสือเล่ม ปัจจุบันมีนิตยสารของกลุ่มบริษัททั้งสิ้น 3 เล่ม
เป็นนิตยสารไทย 1 เล่ม และเป็นนิตยสารที่ซื้อลิขสิทธิ์มาจากต่างประเทศอีก 2 เล่ม
โดยนิตยสารแต่ละเล่มมีลักษณะเฉพาะที่ต่างกันดังนี้

+--------------------+--------------------+---------------------------+
| นิตยสาร /           | ลักษณะของเนื้อหา      | กลุ่มเป้าหมาย                |
| รูปแบบสิ่งพิมพ์         |                    |                           |
+--------------------+--------------------+---------------------------+
| อิมเมจ (Image)      | แฟชั่น บิวตี้           | ไม่จำกัดเพศหรืออายุของกลุ่มผู้อ่าน |
| รายเดือน            | สาระและบันเทิง       | ทุกเพศทุกวัย ตั้งแต่นักเรียน      |
|                    | ที่โดดเด่นด้วยภาพทันสมัย | นักศึกษา และคนทำงาน         |
| อิมเมจฉบับพิเศษ       |                    |                           |
| Beauty             |                    |                           |
| & Health           |                    |                           |
+--------------------+--------------------+---------------------------+
| มาดาม ฟิกาโร *      | แฟชั่น บิวตี้           | ผู้หญิงวัยทำงานอายุ 25-45      |
| (Madame Figaro)    | สาระและบันเทิง       | ปีที่ค่อนข้างมีระดับ มีรสนิยม      |
|                    | ที่ทันสมัยอินเทรนด์      | และการศึกษาสูง              |
|                    | ตามกระแสนิยม        |                           |
|                    | ไม่ต้องการฮาวทู       |                           |
+--------------------+--------------------+---------------------------+
| เฮอร์ เวิลด์ (Her     | แฟชั่น บิวตี้           | ผู้หญิง ที่เป็นนักศึกษา           |
| World) **          | สาระและบันเทิง       | ไปจนถึงวัยทำงาน อายุ 20 -40  |
|                    | วิถีการดำเนินชีวิต      | ปี                         |
|                    | และ                |                           |
|                    | การใช้เวลาที่มีประโยชน์ |                           |
|                    | โดยนำเน            |                           |
|                    | ื้อหามาปรับให้เข้ากับสภา |                           |
|                    | พความเป็นอยู่ของคนไทย |                           |
|                    | และนำเสนอ          |                           |
|                    | ในเทรนด์ของชาวเอเชีย |                           |
+--------------------+--------------------+---------------------------+
| หนังสือเล่ม           | เป็นเรื่องแปล         | ชาย หญิง อายุ 20-40 ปี ทันสมัย |
|                    | รวมเรื่องสั้นที่น่าสนใจ   | การศึกษาขั้นต่ำปริญญาตรี        |
|                    | รวมข้อ              |                           |
|                    | เขียนของคอลัมนิสรุ่นใหม่ |                           |
|                    | และคู่มือความงาม      |                           |
|                    | เป็นต้น              |                           |
+--------------------+--------------------+---------------------------+
|                    |                    |                           |
+--------------------+--------------------+---------------------------+

  * Madam Figaro บริหารโดย บจก.จีเอ็มเอ็ม อินเตอร์ พับลิชชิ่ง
  ซึ่งเป็นบริษัทร่วมทุนกับกลุ่มคุณลายคราม เลิศวิทยาประสิทธิ์
  ผลิตและจัดจำหน่ายเล่มแรกในเดือนสิงหาคม 2546

  ** Her World บริหารโดย บจก.จีเอ็มเอ็ม ไทมส์ ซึ่งเป็นบริษัทร่วมทุนกับบริษัท TP
  Ventures Private Ltd. ซึ่งเป็นบริษัทในเครือของ SPH Magazines Private Ltd.
  จากประเทศสิงคโปร์
  โดยจะเริ่มมีรายได้จากการดำเนินงานจากการวางแผงฉบับปฐมฤกษ์ในเดือนมีนาคม 2547

  รายละเอียดรูปแบบของสิ่งพิมพ์
  นิตยสารอิมเมจ (Image)

  นิตยสารอิมเมจเป็นนิตยสารแฟชั่น ที่โดดเด่นด้วยภาพแฟชั่น รวมถึงเนื้อหาที่เข้มข้นร่วมสมัย
  ประกอบด้วยข่าวสารและข้อมูลที่น่าสนใจ ทั้งในด้านสังคม ศิลปะ ดนตรี ภาพยนตร์ เพลง หนังสือ
  คอลัมน์ที่เอื้อประโยชน์ต่อสังคม การสัมภาษณ์แนะนำบุคคลที่น่าสนใจในทุกสาขาอาชีพ สารคดี
  รายงานพิเศษทั้งในและต่างประเทศ แนะนำข่าวสารและสินค้าเกี่ยวกับความงาม แฟชั่น
  บทความเชิงทัศนะ จากนักเขียนรับเชิญจากวงการต่างๆ เช่นนักธุรกิจ นักโฆษณา นักดนตรี แพทย์
  นักวิชาการ และมีบทความเกี่ยวกับการท่องเที่ยวทั้งในและต่างประเทศ
  ส่วนนิตยสารอิมเมจฉบับพิเศษ Beauty & Health
  จะมุ่งเน้นความเข้มข้นของเนื้อหาที่เกี่ยวกับการรักษาสุขภาพในสภาวะปัจจุบัน
  เสริมด้วยภาพและแฟชั่นที่น่าสนใจ เน้นให้เกิดความแตกต่างจากนิตยสารทั่วไป
  ปัจจุบันนิตยสารอิมเมจบริหารโดย บริษัท อิมเมจ พับลิชชิ่ง จำกัด ซึ่งถือหุ้นโดยบริษัทจีเอ็มเอ็ม
  มีเดีย จำกัด (มหาชน) (บริษัทย่อย) ร้อยละ 70

  นิตยสารมาดาม ฟิกาโร (Madame Figaro)

  นิตยสารมาดาม ฟิกาโร เป็นนิตยสารแฟชั่น ที่จับกลุ่มผู้หญิงที่มีระดับ มีรสนิยม และการศึกษาสูง
  ไม่ต้องการฮาวทู เป็นนิตยสารในแบบฉบับของผู้หญิงที่ชอบในศิลปะที่สวยงาม
  ให้สาระและความบันเทิงในสไตล์ที่ครบถ้วน มีรสนิยมและความสวยงามที่จะมอบให้ผู้อ่าน
  ไม่ว่าจะเป็นเรื่องอาหารหรือเรื่องแฟชั่น ภาพที่งดงามและให้แรงบันดาลใจ โดยนำเสนอสิ่งต่างๆ
  ที่พร้อมสรรพให้กับผู้อ่าน ปัจจุบันนิตยสารมาดามฟิกาโร บริหารโดยบริษัท จีเอ็มเอ็ม อินเตอร์
  พับลิชชิ่ง จำกัด ซึ่งถือหุ้นโดยบริษัทจีเอ็มเอ็ม มีเดีย จำกัด (มหาชน) (บริษัทย่อย) ร้อยละ 70

  นิตยสารเฮอร์ เวิลด์ (Her World)

  นิตยสารเฮอร์ เวิลด์เป็นนิตยสารผู้หญิงที่ได้รับความนิยมมากที่สุดในประเทศสิงค์โปร์
  ได้นำมาพัฒนาให้สอดคล้องกับวิถีการดำเนินฃีวิตของคนไทย
  โดยมีการปรับปรุงเนื้อหาให้เข้ากับผู้หญิงไทย
  ภายใต้คอนเซ็ปของชาวเอเชียที่กำลังมาแรงอยู่ในขณะนี้ มีการนำเสนอเรื่องราวน่าสนใจต่างๆ
  เช่น เรื่องราวเกี่ยวกับความสวยความงาม สาระและความบันเทิงที่ครบครัน รอบรู้ในทุกๆ ด้าน
  รวมถึงเรื่องของวิถีชีวิตและการใช้เวลาว่างที่มีประโยชน์และใช้ชีวิต
  โดยจะเป็นเพื่อนที่คอยให้คำแนะนำและดีที่สุดสำหรับผู้หญิง ปัจจุบันนิตยสาร เฮอร์ เวิลด์
  บริหารโดยบริษัท จีเอ็มเอ็ม ไทมส์ จำกัด ซึ่งถือหุ้นโดยบริษัทจีเอ็มเอ็ม มีเดีย จำกัด (มหาชน)
  (บริษัทย่อย) ร้อยละ 70

  หนังสือเล่ม (Pocket Book)

  หนังสือเล่มของธุรกิจสิ่งพิมพ์ สามารถแบ่งเป็นประเภทใหญ่ๆ คือ
  วรรณกรรมแปลร่วมสมัยของต่างประเทศ J Book (วรรณกรรมแปลร่วมสมัยของประเทศญี่ปุ่น)
  สุขภาพและความงาม วรรณกรรมไทย
  ซึ่งในการผลิตจะเน้นการคัดสรรต้นฉบับจากต่างประเทศที่น่าสนใจหรือการสร้างเนื้อหาขึ้นมาใหม่
  เพื่อสร้างความโดดเด่นจากคู่แข่ง

3.2 การตลาดและภาวะการแข่งขัน

3.2.1 นโยบายและลักษณะการตลาด

กลยุทธ์ในการแข่งขัน

-   ผลิตผลงานที่มีคุณภาพและมีความน่าสนใจ

    นิตยสารจะมีจุดเด่นที่ชัดเจน คือ มีหน้าปกและแฟชั่นที่น่าสนใจและเป็นที่ดึงดูด
    โดยการนำนางแบบชั้นนำของเมืองไทยและต่างประเทศ มานำเสนอในรูปแบบที่ทันสมัย
    มีความโดดเด่นในนิตยสารเฉพาะเล่มแตกต่างจากนิตยสารแฟชั่นเล่มอื่นๆ
    นอกจากนี้ยังมีเนื้อหาที่หลากหลายในทุกๆ คอลัมน์ที่น่าสนใจสัมผัสได้
    มีการแยกเซ็กเม้นท์ผู้อ่านของนิตยสารแต่ละฉบับอย่างชัดเจน
    เนื่องจากผู้ลงโฆษนาจะเลือกเล่มที่มีกลุ่มเป้าหมายชัดเจนจริงๆ เท่านั้น
    นอกจากนี้มีการจัดรูปเล่มที่สวยงาม พิมพ์ 4 สี ทำให้ภาพโฆษณาดูสวยงาม
    ในส่วนของหนังสือเล่มจะเน้นการสร้างผลิตภัณฑ์ที่มีคุณภาพ โดดเด่น เนื้อหาที่ทันยุค
    อยู่ในสมัยนิยม ไม่เน้นปริมาณในการออกหนังสือ แต่จะเน้นคุณภาพเป็นสำคัญ

-   กลยุทธ์ทางด้านการส่งเสริมการขาย

    สำหรับลูกค้าที่ซื้อโฆษณา ธุรกิจสิ่งพิมพ์จะให้สิทธิพิเศษสำหรับลูกค้าที่มียอดซื้อสูงพอสมควร เช่น
    ให้คิวถ่ายแฟชั่น สำหรับลูกค้าที่ซื้อโฆษณาตลอดทั้งปี หรือให้สิทธิลูกค้าในการนำสินค้าใหม่ๆ
    มาลงโฆษณาเสริมได้ตามความเหมาะสม หรือให้ตำแหน่งหน้าโฆษณาที่ดีขึ้น (Upgrade)
    และมีการโฆษณา และประชาสัมพันธ์สินค้าในคอลัมน์ต่างๆ ตามความเหมาะสม

-   กลยุทธ์ทางด้านราคา

    สำหรับลูกค้าที่ซื้อโฆษณา ธุรกิจสิ่งพิมพ์มีนโยบายการปรับราคาที่ยืดหยุ่นสำหรับลูกค้าเดิม เช่น
    ให้สิทธิลูกค้าในการซื้อหน้าโฆษณาในนิตยสารฉบับพิเศษที่ราคาพิเศษ
    สำหรับลูกค้าที่มีการลงโฆษณาในนิตยสารปกติหลายครั้ง
    หรือให้ส่วนลดแก่ลูกค้าที่ซื้อโฆษณาในนิตยสารปกติตลอดทั้งปี

    สำหรับลูกค้าที่ซื้อนิตยสารจะมีการแลกแจกแถมเฉพาะในกรณีที่ได้รับสปอนเซอร์จากทางลูกค้า
    โดยเลือกเฉพาะสินค้าที่เหมาะสมเป็นการอภินันทนาการแก่ผู้อ่าน
    ส่วนหนังสือเล่มในช่วงปกติจะหลีกเลี่ยง การลด แลก แจก แถม
    เพราะจะเป็นวิธีการที่ไม่ได้ผลในระยะยาว ซึ่งทำลายภาพพจน์ของบริษัท
    และส่งผลให้กำไรลดลง
    ทั้งนี้จะดำเนินการดังกล่าวเฉพาะในช่วงงานสัปดาห์หนังสือและมหกรรมหนังสือเท่านั้น

  ลักษณะลูกค้า

  กลุ่มผู้อ่านเป้าหมาย

กลุ่มผู้อ่านเป้าหมายสามารถแบ่งได้ตามประเภทของสิ่งพิมพ์ ประกอบด้วย

-   นิตยสารอิมเมจ : ไม่จำกัดเพศหรืออายุของกลุ่มผู้อ่าน ประกอบด้วย บุคคลหลายสาขาอาชีพ
    เช่น นักเรียน นักศึกษา นักโฆษณา ผู้คนในวงการแฟชั่น และวงสังคม แพทย์ นักพัฒนา
    บรรณาธิการ นักการเมือง และคนทำงานโดยทั่วไป เป็นต้น

-   นิตยสารมาดาม ฟิกาโร : เป็นนิตยสารสำหรับผู้หญิง ที่มีอายุตั้งแต่ 25 – 45 ปี คนทำงาน

-   นิตยสารเฮอร์ เวิลด์ : เป็นนิตยสารสำหรับผู้หญิง ที่มีอายุตั้งแต่ 20 – 40 ปี นักศึกษา
    คนทำงาน

-   หนังสือเล่ม : ชาย/หญิง อายุ 20-40 ปี ทันสมัย การศึกษาตั้งแต่ระดับปริญญาตรีขึ้นไป

  กลุ่มลูกค้าและช่องทางการจัดจำหน่ายสิ่งพิมพ์

ในส่วนของนิตยสาร

-   ในเขตกรุงเทพมหานคร จะขายให้แก่แผงร้านหนังสือชั้นนำ
    โดยเฉพาะในย่านธุรกิจซึ่งมีลักษณะซื้อขายขาด ไม่มีการรับคืน
    โดยจ่ายค่าตอบแทนการขายเป็นร้อยละของราคาหน้าปก

-   ในต่างจังหวัด จะขายให้แก่ตัวแทนจัดจำหน่ายคือ บริษัท ธนบรรณ จำกัด
    โดยบริษัทจะรับคืนสินค้าบางส่วน

-   ขายให้แก่สมาชิก โดยการจัดส่งทางไปรษณีย์ โดยลูกค้าติดต่อกับกลุ่มบริษัทโดยตรง

-   การจัดจำหน่ายผ่านผู้ค้าปลีก หรือแผงร้านค้าย่อย ซึ่งจะติดต่อรับสินค้ากับกลุ่มบริษัทโดยตรง

-   การจัดจำหน่ายผ่านทางโทรศัพท์ หรือทาง Internet

    การจัดจำหน่ายนิตยสารเกือบทั้งหมดจะเป็นการขายตรงให้แก่ตัวแทนจัดจำหน่าย
    ซึ่งคิดเป็นร้อยละประมาณ 99 ของยอดขายนิตยสาร

    ในส่วนของหนังสือเล่ม

-   ขายตรงให้แก่ตัวแทนจัดจำหน่าย 3 ราย คือ บริษัท งานดี จำกัด บริษัท ซีเอ็ดยูเคชั่น จำกัด
    (มหาชน) และ บริษัท อมรินทร์ บุ้คเซ็นเตอร์ จำกัด ซึ่งแบ่งตามประเภทของหนังสือเล่ม
    และตัวแทนจัดจำหน่ายทั้ง 3 ราย จะขายต่อให้แก่ร้านหนังสือชั้นนำ
    โดยตัวแทนจัดจำหน่ายจะได้รับค่าตอบแทนการขาย เป็นร้อยละของราคาหน้าปก
    ตามจำนวนเล่มที่ขายได้

-   การจัดจำหน่ายผ่านทางไปรษณีย์ โดยลูกค้าติดต่อกับธุรกิจสิ่งพิมพ์โดยตรง

-   การจัดจำหน่ายเอง ในงานสัปดาห์หนังสือ

    การจัดจำหน่ายหนังสือเล่มเกือบทั้งหมดจะเป็นการขายตรงให้แก่ตัวแทนจัดจำหน่าย
    ซึ่งคิดเป็นร้อยละประมาณ 99 ของยอดขายหนังสือเล่ม

  สัดส่วนการจัดจำหน่ายสิ่งพิมพ์แบ่งตามพื้นที่ขาย

  -------------------- ---------------------- ---------------------------
  พื้นที่ขาย               นิตยสาร(ร้อยละ)          หนังสือเล่ม (ร้อยละ)

  เขตกรุงเทพมหานคร      77                     70

  ต่างจังหวัด             23                     30
  -------------------- ---------------------- ---------------------------

  กลุ่มลูกค้าซื้อโฆษณาในนิตยสาร

1)  กลุ่มลูกค้าที่เป็นบริษัทโฆษณา (Agency) บริษัทโฆษณาจะซื้อเนื้อที่โฆษณาจากเจ้าของหนังสือ
    และจะเป็นผู้เสนอการจัดสรรและวางแผนการใช้สื่อโฆษณาของลูกค้าผู้เป็นเจ้าของสินค้า

2)  ลูกค้าโดยตรง (Direct Customer)
    เป็นกลุ่มลูกค้าที่เป็นเจ้าของสินค้าที่มีความสนใจที่จะลงโฆษณาในนิตยสาร

การจำหน่ายและช่องทางการจำหน่าย

  ช่องทางการจำหน่ายของกลุ่มธุรกิจสื่อสิ่งพิมพ์จะเป็นลักษณะของการขายให้แก่บริษัทโฆษณาประมาณร้อยละ
  48 ของยอดขาย และขายตรงให้กับลูกค้าประมาณร้อยละ 52 ของยอดขายโฆษณาสื่อสิ่งพิมพ์

  สัดส่วนการขายให้แก่ลูกค้ารายใหญ่ 10 รายแรกต่อรายได้ในช่วง 3 ปีที่ผ่านมา

  หน่วย : ร้อยละ

  -------------------------------- ------------ ------------ ------------
                                   2544         2545         2546

  รายได้รวมกันของลูกค้า 10 รายแรก      52.0         46.0         46.4
  -------------------------------- ------------ ------------ ------------

  ในระยะ 3
  ปีที่ผ่านมากลุ่มธุรกิจสื่อโทรทัศน์ไม่มีสัดส่วนการขายให้แก่ลูกค้ารายใดรายหนึ่งเกินกว่าร้อยละ 30
  ของรายได้รวมของกลุ่มธุรกิจสื่อโทรทัศน์

3.2.2 สภาพการแข่งขัน

  การแข่งขันในตลาดนิตยสารในปี 2546 มีการแข่งขันที่รุนแรงเพิ่มขึ้น เมื่อเทียบกับปี 2545
  เช่นเดียวกับธุรกิจวิทยุและโทรทัศน์ จากข้อมูลที่รวบรวมโดยบริษัท ซีเอ็ดยูเคชั่น จำกัด (มหาชน)
  พบว่าในปี 2546 มีนิตยสารหัวใหม่เกิดขึ้นถึง 58 ฉบับ
  และนิตยสารลิขสิทธิ์หัวนอกมีการเติบโตอย่างมาก โดยในปี 2546 ในกลุ่มนิยตสารขายดีที่สุด 6
  อันดับแรก เป็นนิตยสารหัวนอกสำหรับผู้หญิงติดอันดับอยู่ถึง 4 ฉบับ
  ซึ่งแนวโน้มดังกล่าวเกิดจากที่ภาวะเศรษฐกิจโดยรวมดีขึ้น
  อีกทั้งการเติบโตของร้านหนังสือโดยเฉพาะร้านที่เป็นรูปแบบเชนสโตร์ที่มีจำนวน 3 สาขา
  ขึ้นไปต่อแบรนด์มีการขยายตัวมากโดยประมาณว่า มีทั้งหมด 350 สาขาในปี 2546
  จากร้านทั้งหมด 676 ร้านค้า และในส่วนของร้านแผงลอยมีทั้งหมดโดยประมาณ 13,005 แผง
  และจากการศึกษาของ บริษัท นีลเส็น มีเดีย รีเสิร์ช (ประเทศไทย) จำกัด พบว่าในปี 2546
  งบโฆษณาผ่านสื่อนิตยสารมีการเติบโตร้อยละ 25 เมื่อเทียบกับปีก่อน
  โดยคิดเป็นเม็ดเงินโฆษณาทั้งสิ้นประมาณ 4,500 ล้านบาท ซึ่งเป็นสิ่งดึงดูดให้ผู้ประกอบการทยอย
  เปิดตัวนิตยสารหัวใหม่ๆ เพิ่มขึ้น

  สำหรับหนังสือเล่ม ผู้ประกอบการของหนังสือเล่มสามารถแบ่งออกเป็น 3 ขนาด คือ
  ขนาดใหญ่ได้แก่ กลุ่มอมรินทร์ ซึ่งครอบคลุมตลาดส่วนใหญ่ และแบ่งเป็นสำนักพิมพ์ต่างๆ
  ตามประเภทหนังสือที่ชัดเจน เช่น สำนักพิมพ์อมรินทร์ สำนักพิมพ์แพรวสุดสัปดาห์
  สำนักพิมพ์แพรวเอ็นเตอร์เทน สำนักพิมพ์คลีนิคบ้านและสวน สำนักพิมพ์ครัวบ้านและสวน
  สำนักพิมพ์อรุณ สำนักพิมพ์ NG กลุ่มมติชน และกลุ่มดอกหญ้า
  ส่วนสำนักพิมพ์อิมเมจจะเป็นสำนักพิมพ์ขนาดกลางที่มีความชัดเจนในการประกอบธุรกิจ
  และมุ่งเน้นตลาดที่มีโอกาสและยังไม่มีสำนักพิมพ์ใดครองตลาดอยู่
  ส่วนสำนักพิมพ์ขนาดกลางและขนาดเล็กอื่นจะมีอีกจำนวนมาก
  และเมื่อสำนักพิมพ์อิมเมจสามารถสร้างกลุ่มผู้อ่าน และประสบความสำเร็จในการเจาะตลาดใหม่ๆ
  สำนักพิมพ์ขนาดกลางและขนาดเล็กจะพยามเข้ามาแย่งชิงส่วนแบ่งตลาด
  อย่างไรก็ตามจากการที่ทางสำนักพิมพ์อิมเมจ มีประสบการณ์และความเชี่ยวชาญ
  รวมทั้งการได้รับการยอมรับจากผู้อ่านสูง การเข้ามาชิงส่วนแบ่งตลาดของคู่แข่งจึงทำได้ไม่ง่าย
  นอกจากนี้สำนักพิมพ์ขนาดกลางและขนาดเล็กส่วนใหญ่จะมีปัญหาด้านบุคลากร เงินทุน
  ความต่อเนื่องในการดำเนินงาน และขาดทิศทางการดำเนินงานที่ชัดเจน

ตลาดโฆษณาของสื่อสิ่งพิมพ์

  จากการศึกษาของบริษัท นีลเส็น มีเดีย รีเสิร์ช (ประเทศไทย)
  ได้เปรียบเทียบตัวเลขการใช้งบโฆษณาผ่านสื่อประเภทต่างๆ
  พบว่าสื่อทางนิตยสารมีส่วนแบ่งการตลาดอยู่ประมาณร้อยละ 6 ของสื่อทุกประเภทและมีมูลค่า
  เพิ่มขึ้นจาก 3,640 ล้านบาทในปี 2545 เป็น 4,550 ล้านบาทในปี 2546 หรือเพิ่มขึ้นร้อยละ
  25.0 โดยความนิยมในการใช้สื่อทางนิตยสารมีแนวโน้มเพิ่มขึ้น
  และสินค้าที่ลงโฆษณามีได้หลากหลายประเภทเช่นเครื่องสำอาง น้ำหอม เสื้อผ้า เครื่องแต่งกาย
  ผลิตภัณฑ์ผม อาหาร เครื่องดื่ม ยา อาหารเสริม เครื่องใช้ไฟฟ้า อุปกรณ์สำนักงาน สื่อสาร
  ธนาคาร โรงแรม บ้าน และรถยนต์

  แผนภาพแสดงมูลค่าค่าโฆษณาในสื่อสิ่งพิมพ์ (ล้านบาท)

[]

ที่มา: บริษัท นีลเส็น มีเดีย รีเสิร์ช (ประเทศไทย)

  แนวโน้มภาวะอุตสาหกรรมและการแข่งขัน

  บริษัทคาดว่าการโฆษณาผ่านสื่อนิตยสารในปี 2547 จะยังคงเพิ่มขึ้นอย่างต่อเนื่อง
  โดยคาดว่าจะมีอัตราการเติบโตอย่างน้อยร้อยละ 10 เมื่อเทียบกับปี 2546
  และจะเป็นอีกปีหนึ่งที่ตลาดนิตยสารจะมีความคึกคัก โดยมีปัจจัยสนับสนุน คือ
  การเติบโตของเศรษฐกิจของประเทศและอุตสาหกกรมโฆษณาอย่างต่อเนื่องจากปี 2546
  รวมทั้งการที่ประชาชนให้ความสำคัญกับการอ่านมากขึ้น
  ในปัจจุบันจำนวนผู้อ่านหนังสือในประเทศไทยยังเป็นฐานที่เล็กมาก คิดเป็นเพียงแค่ร้อยละ 4.4
  เท่านั้น ซึ่งยังมีโอกาสที่จะเติบโตได้อีกมากในอนาคต
  ในขณะที่ประเทศที่พัฒนาแล้วอัตราจำนวนผู้อ่านหนังสือจะสูงถึงร้อยละ 30 (ข้อมูลจาก บริษัท
  ซีเอ็ดยูเคชั่น จำกัด (มหาชน)) นอกจากนี้หากพิจารณาเซ็กเม้นท์ของตลาดเฉพาะกลุ่ม
  ได้มีการคาดการณ์ว่าตลาดนิตยสารวัยรุ่นจะเป็นกลุ่มที่น่าสนใจ
  เนื่องจากปัจจุบันวัยรุ่นเป็นกลุ่มที่นิยมอ่านนิตยสารสูงมาก
  และจำนวนประชากรของประเทศที่มีอายุต่ำกว่า 25 ปีมีถึง 25 ล้านคน หรือคิดเป็นร้อยละ 30
  ของจำนวนประชากรทั้งหมด
  และในส่วนของนิตยสารหัวนอกคาดว่าจะมีการเปิดตัวเพิ่มอีกไม่ต่ำกว่า 10 หัวในปี 2547
  รวมถึงหัวในประเทศที่คาดว่าจะมีการเปิดตัวขึ้นเป็นจำนวนมากเช่นกัน

  3.3 การจัดหาผลิตภัณฑ์หรือบริการ

3.3.1 การจัดให้ได้มาซึ่งผลิตภัณฑ์เพื่อจำหน่าย

    องค์ประกอบสำคัญในการผลิตนิตยสารและหนังสือเล่ม

1)  เนื้อเรื่อง (Content)

  ในการผลิตนิตยสารอิมเมจ
  บรรณาธิการบริหารจะเป็นผู้ให้นโยบายโดยรวมในการจัดทำเนื้อหาของนิตยสาร
  ส่วนรองบรรณาธิการบริหาร จะเป็นผู้ควบคุมการผลิตและให้ต้นฉบับเสร็จตรงเวลา
  รวมทั้งติดต่อนักเขียนพิเศษ (คอลัมนิสต์) ให้ส่งต้นฉบับและรูปภาพประกอบตามกำหนด
  และกองบรรณาธิการทุกคนจะมีส่วนร่วมในการคิดรายละเอียดเนื้อหาภายในฉบับ

  ในการผลิตนิตยสารหัวนอก บรรณาธิการบริหารจะเป็นผู้ควบคุมการจัดทำนิตยสาร
  ภายใต้มาตรฐานของเนื้อหาและรูปแบบเดียวกันจากเจ้าของนิตยสาร
  ทั้งนี้อาจมีการปรับปรุงเพิ่มเติมในส่วนของเนื้อหาบ้าง
  เพื่อให้สอดคล้องกับรูปแบบการดำเนินชีวิตของคนไทย

  ในการผลิตหนังสือเล่มจะมีวัตถุดิบหรือต้นฉบับมาจาก 3 แหล่งคือ

-   การแปลจากหนังสือต่างประเทศ โดยจ่ายค่าลิขสิทธิ์ให้แก่ผู้เขียน และจ่ายค่าแปลให้แก่ผู้แปล
    ตามราคาที่ตกลงกัน และตามจำนวนหนังสือที่ขายได้

-   การรวบรวมต้นฉบับจากนิตยสารหรือหนังสือพิมพ์ และจ่ายค่าลิขสิทธิ์ให้แก่นักเขียน
    ตามราคาที่ตกลงกัน และตามจำนวนหนังสือที่ขายได้

-   การสร้างเนื้อหาขึ้นมาใหม่ ส่วนใหญ่จะเป็นหนังสือคู่มือ เช่นคู่มือความงาม
    มีการจ่ายค่าตอบแทนให้แก่ผู้ให้เนื้อหา และผู้เขียน รูปแบบผลตอบแทนมีหลายแบบ เช่น
    จ่ายตามราคาที่ตกลงกัน และตามจำนวนหนังสือที่ขายได้

2)  บุคลากร นักแปล

    บุคลากรจะเป็นพนักงานประจำ ในส่วนที่เกี่ยวกับการผลิตนิตยสารซึ่งปัจจุบันมีด้วยกัน 3
    ฉบับประกอบด้วย ฝ่ายกองบรรณาธิการซึ่งมีจำนวน 31 คน ฝ่ายศิลปกรรม 3 คน ฝ่ายภาพ 5
    คน ฝ่ายคอมพิวเตอร์ Graphic 6 คน และฝ่ายผลิต 2 คน
    นอกจากนี้จะมีการจ้างช่างภาพมืออาชีพในการถ่ายภาพแฟชั่นในบางกรณี
    และจ้างนางแบบจากภายนอก

    ในส่วนที่เกี่ยวกับการผลิตหนังสือเล่มจะประกอบด้วยพนักงานประจำ
    คือฝ่ายกองบรรณาธิการซึ่งมีจำนวน 16 คน ฝ่ายพิสูจน์อักษร 2 คน และฝ่ายผลิต 2 คน
    นอกจากนี้บริษัทฯ จะว่าจ้างนักแปลที่มีความถนัดในการแปลหนังสือตามแนวที่ถนัด
    และมีการจ้างนักแปลหน้าใหม่ที่มีคุณภาพ
    เพื่อให้หนังสือมีคุณภาพและมีความโดดเด่นจากหนังสือเล่มของคู่แข่ง
    สำหรับการผลิตหนังสือที่มีการสร้างเนื้อหาใหม่
    บริษัทจะคัดเลือกผู้ที่มีความชำนาญและมีชื่อเสียงในด้านต่างๆ มาเป็นผู้ให้เนื้อหา

3)  การจัดพิมพ์

    ธุรกิจสิ่งพิมพ์จะจ้างโรงพิมพ์ภายนอกในการจัดพิมพ์นิตยสารและหนังสือเล่ม
    และให้โรงพิมพ์เสนอราคาการพิมพ์ล่วงหน้า ทำให้สามารถคำนวณต้นทุนล่วงหน้าได้
    จากการจ้างพิมพ์ที่ผ่านมา ต้นทุนกระดาษ และต้นทุนการพิมพ์ไม่มีการเปลี่ยนแปลงมากนัก
    ไม่มีปัญหาเกี่ยวกับคุณภาพของงานพิมพ์มากนัก และได้รับสินค้าค่อนข้างตรงเวลา
    ยกเว้นการได้รับงานล่าช้าสำหรับนิตยสารฉบับพิเศษ
    ซึ่งธุรกิจสิ่งพิมพ์จะแก้ปัญหาโดยการประสานงานและแจ้งโรงพิมพ์ล่วงหน้า เพื่อลดปัญหาดังกล่าว

3.3.2 ผลกระทบต่อสิ่งแวดล้อม

ไม่มี

  3.4 งานที่ยังไม่ได้ส่งมอบ

ไม่มี

[1] หมายเหตุ 1. F.M. 94.5 MHz. Music Box เป็นคลื่นวิทยุใหม่ที่จะเริ่มออกอากาศในวันที่
1 มกราคม 2547